Review Tower of Fantasy – Adakah ‘Pembunuh’ Genshin Impact?

Setelah lama menunggu, Tower of Fantasy akhirnya telah dilancarkan pada 11 Ogos 2022. Macam mana pengalaman korang main game ni? Best atau meh? Kalau korang belum main lagi, korang boleh baca review ini.
Tower of Fantasy merupakan sebuah game MMORPG dan gacha yang dibangunkan oleh Hotta Studio dan Perfect World dan diterbitkan oleh Level Infinite untuk platform PC, iOS dan Android.
Planet Aida
Pada tahun 2316, manusia telah menemui planet asing yang dipanggil Aida. Kerana Bumi mengalami masalah kekurangan sumber asli dan persekitaran yang kian runtuh. Manusia mula melakukan explorasi ke angkasa lepas selama lebih 200 tahun untuk mencari tempat tinggal baharu. Salah satunya ialah planet Aida.
Pada tahun 2653, sebuah komet telah ditemui iaitu Mara dan ia mempunyai potensi sebagai tenaga mutlak kepada kemajuan manusia. Jadi mereka membina Tower of Fantasy untuk menyedut keluar tenaga yang dipanggil Omnium dari komet tersebut.
Malangnya, letupan besar berlaku dari tenaga Omnium menyebabkan radiasi yang merebak di planet Aida. Manusia yang dijangkiti menjadi raksasa yang mengerunkan. Manakala mereka yang terselamat dari radiasi pula adalah disebabkan mereka memakai gajet ‘suppressor’.
Hykros, sebuah organisasi yang bertanggungjawab untuk mengawal selia tenaga Omnium. Berlawanan dengan Hykros ialah Heirs of Aida, organisasi ini menentang Hykros dan mengganggap Omnium sebagai tenaga jahat dan patut dihentikan.
Perjalanan protagonis bermula 50 tahun selepas peristiwa letupan Omnium untuk mencari punca perbalahan di antara Hykros dan Heirs of Aida.
Bagi penulis, permulaan ceritanya bermula agak rushing apabila pemain bertemu dengan Zeke dan Shirli. Pemain tidak diberikan masa yang cukup untuk mengenali mereka berdua dengan lebih. Plot terus lompat kepada pemasalahan konflik Heirs of Aida dan Hykros.
Tambahan pula, tak ada banyak dokumen-dokumen semasa explorasi untuk pemain cari untuk mengenali dengan lebih mendalam tentang planet Aida, konflik Heirs of Aida dan Hykros dan lain-lain.
Sesetengah suara dialog yang hilang, kelajuan teks yang tidak selari dengan suara dialog dan animasi cutscenes yang nampak ‘tak siap’ di beberapa bahagian sedikit sebanyak membantutkan pengalaman bermain.
Mencipta protagonis
Salah satu ciri utama dalam Tower of Fantasy ialah character customization. Pemain boleh ubah suai dari rambut, muka sehingga ke badan. Namun, penekanan diberikan lebih kepada bahagian rambut dan muka.
Manakala, bagi pakaian pula, terdapat banyak pakaian yang pemain boleh dapatkan dengan melakukan explorasi atau melalui gacha. Penulis pasti banyak pemain habiskan masa berjam-jam kat bahagian ni terutamanya nak pilih sama ada nak guna lelaki atau perempuan.
Explorasi di Asperia
Tower of Fantasy juga akan memperkenalkan pemain kepada peta Asperia di mana pemain boleh menjelajah mencari chests, lawan raksasa, selesaikan puzzles dan lawan world boss. Korang akan bertembung dengan pemain lain di dunia ini untuk sama-sama lawan world boss dan selesaikan puzzles.
Peta Asperia juga tidak menyediakan banyak teleport waypoints. Ini kerana Tower of Fantasy menyediakan jetpack dan kenderaan seperti motorsikal. Terdapat banyak lagi kenderaan yang pemain boleh dapatkan dalam game ni.
Tidak lupa juga cybernetic arm yang bertindak sebagai grappling hook. Bagi pemain baru, penulis akan suruh korang dapatkan dulu relic ni kerana ia akan membantu banyak semasa explorasi pemain.
Penulis ada sebut pasal relic. Apa tu relic? Relic merupakan gajet yang dapat membantu pemain semasa bertempur, explorasi atau semasa lakukan puzzles. Terdapat banyak relic yang pemain boleh dapatkan seperti cybernetic arm, mech suit, missile barrage, cloak suit dan banyak lagi.
Lokasi-lokasi di peta Asperia penulis boleh katakan cantik dengan gabungan flora dan fauna serta tema sains fiksyennya. Terutama sekali di kawasan salji, pokok-pokok di situ nampak bukan organik tapi hidup bersama dengan hidupan organik lain.
Kombat gabungan tiga senjata
Kombat dalam Tower of Fantasy menekankan pemain untuk tukar antara tiga jenis senjata berbeza. Senjata yang merangkumi dual pistol, pedang, scythe, dual daggers dan banyak lagi. Setiap dari senjata itu mempunyai elemen seperti flame, frost, volt dan physical. Dan juga peranan seperti tank, DPS dan support.
Selain skill, terdapat banyak kombo yang boleh dilakukan oleh pemain seperti aerial attacks, attack and hold attack, back dash attack, front dash attack dan charge attack. Semua ni akan membantu untuk refill discharge meter atau bahasa mudahnya ultimate skill. Dengan menukar ke senjata lain dapat mengaktifkan discharge skill.
Perlu diingatkan juga pemain akan bertemu dengan ramai musuh yang menggunakan perisai. Dan ada sesetengah senjata yang fokus untuk memecahkan perisai.
Bagi penulis, setiap senjata dalam game ini seronok untuk digunakan. Animasi serangannya yang menarik terutamanya semasa serangan udara digabungkan dengan kombo senjata lain serta musuh yang kerap menjadi pertempuran lebih mencabar.
Untuk menjadikannya lebih menarik, Phantasia diperkenalkan kepada pemain semasa berlawan. Apabila pemain berjaya mengelakkan serangan musuh. Phantasia diaktifkan, satu bulatan besar akan wujud dan musuh yang berada di dalamnya akan berhenti bergerak. Ini membolehkan pemain untuk mendapatkan ruang melakukan serangan lebih banyak dan mengecas lebih pantas discharge skill.
Aktiviti-aktiviti di Asperia
World boss merupakan aktiviti yang korang akan lakukan beramai-ramai dalam Tower of Fantasy. Ada sesetengah daripada world boss tersebut senang dan ada juga yang susah. Ada juga mechanic yang diperkenalkan yang memerlukan kerjasama dari pemain lain. Contohnya, Frost Bot di mana salah satu serangannya akan membekukan pemain. Pemain tidak boleh bergerak kecuali pemain lain membantu membebaskan pemain dengan menggunakan senjata elemen api.
Jika world boss itu dah dihapuskan oleh pemain lain. Jangan risau kerana pemain boleh gunakan sistem channel. Pemain hanya perlu perhatikan pada world chat untuk melihat pemain lain yang memerlukan bantuan dari boss yang sama. Jika mereka ada di channel 16 dan korang berada di channel 7. Korang boleh lompat ke channel 16 untuk lawan boss. Namun, channel hopping ni ada 30 minit cooldown, jadi gunakan sebaik-baiknya.
Kalau mobile game pasti tak boleh lari dari sistem energy. Vitality merupakan sistem energy dalam Tower of Fantasy, namun ia digunakan lebih kepada dungeons seperti Joint Operation, Dimensional Trials, Interstellar Exploration, Omnium Beacons dan Spacetime Domain. World boss menggunakan sistem chips yang pemain boleh dapat dengan melakukan daily bounty dan weekly missions.
Terdapat tiga chips, blue, purple dan gold chip. World boss menggunakan gold chips. Blue dan purple chips digunakan untuk membuka password chest yang respawn setiap hari.
Apa yang bagusnya tentang Tower of Fantasy. Walaupun korang dah habis vitality atau chips. Korang masih boleh lakukan world boss dan dungeons. Namun jumlah ganjaran dikurangkan tapi korang dapat support points yang korang gunakan di shops.
Daily bounty adalah benda yang korang akan lakukan setiap hari untuk dapatkan EXP, chips dan dark crystals. Korang juga boleh sertai crew yang memuatkan seramai 160 ahli. Korang boleh lengkapkan misi yang diberikan oleh crew untuk dapatkan ganjaran. Manakala ability training pula adalah mini games yang korang boleh selesaikan untuk dapatkan points.
Void Rifts ada mode di mana ia memerlukan kerjasama antara 4 orang pemain. Pemain perlu dapatkan 3 kunci dan menggumpulkan buffs sebelum bertembung dengan boss. Peranan DPS, support dan tank penting dalam mode ini. Pemain juga boleh bertukar-tukar buff dengan pemain lagi mengikut roles yang dibawa oleh pemain.
Frontier Clash pula merupakan sebuah mode yang menekankan DPS dan support kerana terdapat 15 waves yang perlu diselesaikan dalam masa terhad. Dan setiap peringkat akan unlock chests.
Wormhole pula adalah mode seperti roguelike di mana pemain akan menyelesaikan setiap levels dan dalam masa yang sama perlu mendapatkan buff. Ianya lebih kurang macam Void Rifts tapi solo serta lebih panjang.
Bygone Phantasm pula adalah mode seperti Spiral Abyss dalam Genshin Impact. Apa yang bezanya adalah mode ini ada lebih dari 100 levels. Malah Tower of Fantasy versi China, pemain di sana sudah mencapai level 600 lebih. Ini merupakan mode kegemaran penulis kerana ia memberikan sebab kepada pemain untuk terus mencari gear dan matrices yang lebih bagus.
Jika korang kurang mengemari PvE. Tower of Fantasy ada menyediakan mode PvP menerusi Apex League di mana pemain akan berlawan dengan pemain lain untuk mencapai ranking pertama. Walaupun PvP ini dikatakan balance kerana kedua-dua pihak menerima max stars dari senjata pilihan mereka serta gear dan matrices tidak diambil kira dalam mode ini. Kelebihan akan diberikan kepada pemain yang dapat pull senjata dari limited banner. Namun, jika pemain bijak rancang strategi, pemain boleh gunakan relics untuk tangkis balik serangan pihak lawan.
Mode seperti Void Rifts, Wormhole, Bygone Phantasm, Frontier Clash dan Apex League tidak menggunakan vitality.
Tambah kekuatan karakter
Combat Score atau CS akan menentukan sama karakter korang kuat atau tak untuk berdepan dengan musuh. Combat Score boleh ditingkatkan pada 3 bahagian, senjata, matrices dan gear.
Senjata boleh ditingkatkan dengan level up senjata korang untuk mencapai damage maksimum. Bagi matrices pula, ia didatangkan dengan 4 set dan pemain boleh gunakan 2 set sama dan 2 set lain untuk aktifkan kekuatan pada senjata korang. Matrices boleh didapati dengan melakukan world boss atau dungeons.
Manakala gear pula adalah kelengkapan yang korang pakai pada karakter. Ini juga akan menambah CS korang. Gear juga mempunyai stats dan substats seperti matrices. Namun stats matrices sudah ditetapkan tapi tidak untuk gear, stats-nya rawak. Korang akan banyak menghabiskan masa grind untuk mencari matrices dan gear yang sesuai.
Gacha 2 in 1
Dark crystals merupakan currency yang korang akan dapat dalam Tower of Fantasy. Terdapat tiga jenis pulls iaitu gold nucleus, black nucleus dan red nucleus. Korang akan dapat banyak pull untuk gold dan black nucleus. Gold untuk standard banner dan black nucleus untuk banner yang mana rate-nya sangat rendah.
Soalannya, mana nak dapat red nucleus? Dengan sertai event dan gunakan dark crystals. Ini kerana red nucleus hanya digunakan untuk limited banner. Jadi untuk F2P player, jangan gunakan dark crystals selain red nucleus.
Pity banner tidak akan reset dan pity dibawa ke banner seterusnya. Namun, korang akan selalu berada dalam situasi 50/50 sehingga korang mencapai pull ke-120 untuk mendapatkan guarantee. Jadi pasti korang cukup 120 pulls untuk limited banner.
Tapi kenapa 120? Kerana apabila korang buat 120 pulls korang akan dapat 120 flame tokens yang boleh digunakan untuk beli satu lagi salinan senjata limited banner tersebut di shop. Kalau korang tak gunakannya, flame token ditukar ke gold token untuk standard banner.
Dalam Tower of Fantasy, korang bukan pull karakter, tapi korang pull senjata yang didatangkan sekali dengan character skin senjata tersebut. Berbanding dengan game gacha lain yang penulis pernah main di mana character banner dan weapon banner dipisahkan. Penulis suka apa yang diimplementasi dalam game ni.
Menerusi sistem Simulacrum, korang ada pilihan sama ada nak gunakan karakter ciptaan korang dan gunakan senjata gacha. Atau gunakan karakter skin banner dan masih boleh gunakan senjata-senjata lain. Itu salah satu aspek yang penulis suka dalam Tower of Fantasy.
Terdapat juga matrices banner. Tapi kalau korang F2P player, ada matrices alternatif yang korang boleh dapatkan dari world boss dan joint operations.
Grafik dan muzik
Secara keseluruhan, bagi penulis grafik dalam Tower of Fantasy baik kecuali semasa animasi cutscenes yang seperti penulis katakan tadi nampak ‘tak siap’. Efek semasa kombat dan persekitaran di peta Asperia semua nampak baik.
Walaupun penulis ada dengar dari pemain lain yang game ni ada bugs dan glitches. Bug yang penulis pernah kena masa main kat PC adalah tercampak keluar dari map, sekali itu saja. Selebihnya normal. Walau apapun, harap pihak pembangun dapat baiki masalah ini.
Dari segi muzik, semuanya bagus sama ada semasa eksplorasi atau semasa kombat. Lagu kegemaran penulis tetap di lokasi Warren Snowfield dan di Cetus Island iaitu Meant To Be nyanyian Shymie.
Penulis ada mendengar banyak di media sosial tentang Tower of Fantasy ialah ‘Genshin Killer’. Persoalannya, adakah Tower of Fantasy ‘Genshin Killer’? Tidak. Kerana Tower of Fantasy dan Genshin Impact memfokuskan kepada sasaran gamer yang berbeza. Tower of Fantasy lebih ke arah pemain yang suka kepada aspek multiplayer dan sosial. Genshin Impact lebih kepada single player yang berat ke arah story dan lore. Kedua-duanya ada kelebihan dan kekurangan. Apa-apa pun pilihan di tangan pemain, korang yang tentukan mana yang korang suka.
Boleh Beli
Tower of Fantasy sesuai bagi korang yang sukakan aspek multiplayer dan sosial serta lebih banyak game modes.
Boleh Blah
Bagi korang yang lebih mementingkan story dan tidak mahu world korang diganggu oleh pemain lain. Tower of Fantasy bukan untuk korang.
Boleh Beli
+ Aspek sosial dan multiplayer
+ Kombat dengan gabungan kombo yang mantap
+ Muzik yang nice dan tenang
+ Gacha 2 in 1 di mana senjata didatangkan sekali dengan character skin dan ada pilihan untuk gunakan atau tidak character skin itu
+ Ada banyak game modes
Boleh Blah
– Suara dialog yang hilang dan teks dialog yang tidak seragam dengan suara.
– Animasi cutscenes yang nampak ‘tak siap’
– Permulaan story yang agak rushing dan tidak ditekankan sangat lore serta pacing yang tidak konsisten


Overcooked 2 Lancarkan DLC Percuma Bertemakan Krismas, Tambah Level, Chef, Dan Resipi Baru

Seperti yang Team 17 dan Ghost Town Games acahkan pada beberapa hari lalu, mereka telah umumkan kandungan tambahan yang boleh dimainkan secara percuma oleh semua pemain Overcooked 2.

Bertemakan salji dan perayaan Krismas, dan digelar Christmas Cracker, DLC ini sudah pun boleh dimainkan sekarang. Apa yang korang perlu lakukan hanyalah kemaskini game ini dan korang boleh terus mainkan kandungan terbaru ini.
Christmas Cracker akan menambah 5 dapur (level) baru; 2 chef baru, iaitu elf dan snowman; serta 3 resipi baru, iaitu mince pie, Christmas pudding dan hot chocolate.
Selain kandungan bertemakan Krismas ini, mereka turut menambah Practice mode, iaitu satu mode yang korang boleh masuk tanpa kekangan masa dan tempahan (order) yang tanpa had. Masak dan berlatih sampai korang muntah!
Satu lagi fungsi baru yang diperkenalkan ke dalam game ini ialah membenarkan 2 pemain local bermain bersama/lawan menentang 2 pemain local yang lain secara online.

Overcooked 2 boleh dimainkan di PC, PS4, Xbox One dan Nintendo Switch.


L.A. Noire Diumumkan Bagi PS4, Xbox One, Switch Dan Vive

Game penyiasatan dari Rockstar kini tiba ke konsol generasi masakini.

L.A. Noire yang asalnya telah diterbitkan pada 2011 kini akan tiba untuk konsol-konsol generasi masakini iaitu PlayStation 4, Xbox One dan Nintendo Switch.
Berita gembira pada mereka yang memiliki HTC Vive, Rockstar telah menyediakan 7 misi baru yang dikenali sebagai L.A. Noire: The VR Case Files. Ianya telah direka khas untuk pengalaman interaktif yang mengasyikkan dengan bantuan alatan VR.
Pengumuman daripada Rockstar ini sememangnya suatu yang tidak dijangka ramai tetapi kami yakin ia akan terus menarik perhatian peminat-peminat siri ini khususnya.


Game Mobile Macam Pokemon Go, Harry Potter Wizards Unite Akan Dilancarkan Pada Jumaat Ini

Game mobile Harry Potter yang dibangunkan oleh pembangun yang sama dengan Pokemon Go kini sudah ada tarikh pelancaran.
Menurut laporan laman Wizards Unite Hub (via IGN), Harry Potter Wizards Unite akan dilancarkan pada 21 Jun 2019, iaitu pada Jumaat ini. Tidak dapat dipastikan sama ada game ini akan dilancarkan ke iOS atau Android terlebih dulu, atau secara serentak.
Berita ini didedahkan oleh CEO Niantic, John Hanke, dalam satu acara eksklusif di Los Angeles, Amerika Syarikat.
Harry Potter Wizards Unite merupakan game mobile yang boleh dimainkan secara percuma. Seperti Pokemon Go, ianya adalah sebuah game augmented reality (AR) berdasarkan lokasi — dan akan menggunakan latar belakang dunia Harry Potter.


Level Up Play 2019: Marvel Jawab Rekaan Karakter Burung Matahari Yang Dikritik

Beberapa minggu lalu, Marvel Future Fight, sebuah game mobile RPG telah memperkenalkan satu karakter yang berasal dari Malaysia, digelar Sun Bird atau Burung Matahari — sekaligus menjadikan ia adalah adiwira pertama dari Marvel yang berasal dari Malaysia.
Di sebalik rasa bangga apabila Marvel sudi mencipta satu karakter dari negara ini, terdapat beberapa individu yang mengkritik rekaan karakter Burung Matahari ini. Antara yang lantang ialah Aadi Salman, artis konsep Ubisoft yang mengatakan tiada identiti Malaysia serta mempersoalkannya menghunuskan dua bilah keris sekaligus.
Kritikan ini telah dijawab oleh penerbit kanan Marvel Games, Danny Koo, ketika bercakap kepada My Game On di Level Up Play 2019, Kuala Lumpur. Beliau berkata:
“Kesemua karakter Marvel mempunyai cerita latar belakang tersendiri yang direka oleh pasukan kreatif kami. Sebagai contoh, anda melihat Captain America (Steve Rogers) bertempur dalam Perang Dunia Pertama dan Kedua tetapi dia tidak menggambarkan mana-mana orang Amerika pada masa itu.
“Setiap rekaan adalah subjektif. Ini merupakan langkah pertama Marvel untuk mengetengahkan karakter dari Malaysia. Kami sedar akan maklumbalas terhadap rekaan Burung Matahari dan akan memastikan kami dapat menghasilkan sesuatu yang sesuai untuk audiens tempatan dan antarabangsa.”
Danny menegaskan lagi bahawa mereka tetap komited untuk membawakan barisan adiwira dengan kepelbagaian budaya.
Korang boleh saksikan juga pembentangan Danny di pentas Level Up Play 2019 yang baru sahaja berakhir sebentar tadi di bawah:


Ryan Reynolds Upload Filem Det. Pikachu Di Youtube! Benda Boleh Leak Free, Buat Apa Tengok Wayang!

Penulis baru sahaja tengok premiere screening Pokemon Detective Pikachu semalam. Bangun pagi ini, Ryan Reynolds sendiri upload di channel Youtube beliau.
JomBaca: Reviu Filem Pokemon Detective Pikachu: Dunia Pokemon Bersama Manusia Penuh Aksi & Kasih Sayang

Aduh, comelnya Pikachu ni! Diiringi lagu ala-ala synthwave zaman 80-an sekali dengan efek VHS, membuat aksi Pikachu ini nampak lebih ‘aestehtic’. Betul nakal macam Ryan Reynolds.

Jangan lupa untuk buat senaman iya-iya bulan Ramadhan ini okay? Buat stretching sikit macam Pikachu pun dah cukup!


Saksikan 20 Minit Gameplay FIFA 18 Yang Pertama! Jom Layan Isco Bermain Menggunakan Real Madrid

Akhirnya, EA Sports memperlihatkan gameplay FIFA 18 yang pertama dalam livestream yang dilakukan mereka.

Dalam livestream ini, sebuah perlawanan 2v2 telah diperlihatkan, yang mana turut menampilkan pemain dari Real Madrid, Isco yang juga menggunakan, semestinya Real Madrid.
Korang boleh layan di bawah:

FIFA 18 akan dilancarkan di PC, PS4, Xbox One, PS3, Xbox 360 dan Nintendo Switch pada 29 September 2017.
JomBaca: Saksikan Rambut ‘Pekan’ Ronaldo Nazario Dalam Trailer FIFA 18 Terbaru Ini – Lebih Ramai ICONS Diperkenalkan


Korang Dah Boleh Pra-Tempah No Straight Roads Di Epic Games Store – Diskaun 50% Untuk Malaysia!

Seperti yang telah kami laporkan sebelum ini, game pertama dari Metronomik, No Straight Roads telah berpindah jualannya di platform PC dari Steam ke Epic Games Store.
Kini, para pemain telahpun dibenarkan untuk melakukan pra-tempah untuk game ini di platform tersebut dengan harga USD18.99 (~RM80).
Menurut Aksiz, harga ini mendapat diskaun kira-kira 50 peratus berbanding pasaran global yang mengenakan jualan sebanyak USD39.99 (~RM168). Harga ini selari dengan apa yang telah didedahkan oleh Wan Hazmer sebelum ini, yang mana beliau menjanjikan harga mampu milik untuk pemain Malaysia.
Nak terus pra-tempah di Epic Games Store? Klik pautan ini.

No Straight Roads akan membawa pemain sebagai seorang ahli dalam kugiran rock, mempunyai misi untuk menentang empayar EDM. Genre yang akan diketengahkan ialah game aksi yang memfokuskan kepada muzik, namun ia bukanlah game bergenrekan rhythm.
Metronomik merupakan studio pembangun game yang berpangkalan di Malaysia, yang diketuai oleh Wan Hazmer, anak tempatan Malaysia, bekas pembangun Square Enix yang menjadi lead game designer untuk Final Fantasy XV; serta Daim Dziauddin, concept artist untuk Street Fighter V.

No Straight Roads akan dilancarkan pada awal tahun 2020 untuk PC dan PS4.


Eksekutif Microsoft Bercakap Tentang Xbox One X – “Ianya Bukan Untuk Semua Orang”

Dalam masa beberapa minggu sahaja lagi, Microsoft akan mengeluarkan konsol terbaru iaitu Xbox One X. Sebuah versi konsol berkuasa tinggi dari Xbox One, sistem itu akan hadir pada 7 November dengan harga USD500 di Amerika Syarikat.

Walaupun Microsoft menjangkakan yang ia akan dapat dijual dengan baik, Ketua Xbox, Phil Spencer sekarang telah mengulangi bahawa model Xbox One S berkos rendah akan kekal sebagai konsol Microsoft dengan jualan terbaik untuk generasi ini.
“Xbox One S akan menjadi pendahulu pasaran untuk kami. Ianya adalah konsol yang lebih berpatutan. Ia memainkan kesemua video game yang sama.” Spencer memberitahu kepada Gamespot semasa beliau berada di Brazil Game Show. “Ia akan menjadi sebuah konsol yang laku.”
Sementara itu, Xbox One X pula ditujukan kepada pemain-pemain yang mahukan “pengalaman terbaik” dengan konsol. Walaupun tanpa 4K TV, pemain masih dapat melihat manfaat dari konsol yang telah dipertingkatkan itu dan lebih lagi. Sama seperti controller Xbox One Elite, Xbox One X bukan untuk semua orang.

Ianya semua tentang memberikan pemain pilihan, jika mereka mahu membelanjakan lebih untuk pengalaman yang lebih tinggi, mereka boleh. Ini pada asasnya, sudah menjadi setup untuk PC sejak dari mula dan sekarang konsol sedang menghampirinya. Bermula pada tahun lepas dengan PS4 Pro dan sekarang Xbox One X.
“Sama ada anda menggunakan TV 1080p atau TV 4K, anda akan mendapat pengalaman yang terbaik. Tapi ia bukan untuk semua orang. Ia seperti semasa kami membina controller Xbox One Elite, kami tidak pernah mengatakan yang ianya sesuai untuk semua orang. Jika anda perlukan controller tambahan, beli Elite. Kami telah menjual banyak controller itu. Kami tahu di dalam segmen gaming, ramai orang yang bermain game secara kasual dan ada juga yang bermain game sebagai hobi nombor satu.”
“Sebuah bentuk hiburan nombor satu buat mereka dan kami mahu memberikan mereka pengalaman terbaik. Saya sudah bermain game dalam 4K sebenar dengan HDR, dan ia nampak menakjubkan. Tapi tidak semestinya semua orang perlu lakukan sebegitu. Jadi kami memberikan kepada para gamer pilihan. Sama ada kami telah menolak inovasi terlalu jauh? Ia agak susah untuk lakukannya kepada gamer. Kita akan lihatnya nanti. Saya rasa sangat yakin kepada produk kami yang akan hadir ke pasaran.”


10 Perkara Anda Patut Tahu Tentang Detroit: Become Human

Tinggal seminggu sahaja lagi untuk berjumpa dengan tiga android di bandar Detroit.

Tuan-tuan dan puan-puan, Detroit Become Human bakal tiba dalam jangka masa terdekat. Sekian.
Quantic Dream terkenal dengan game interaktif drama seperti Heavy Rain dan Beyond Two Souls yang menampilkan lagi sebuah game eksklusif PS4 yang bakal menyampaikan penceritaan lebih realistik daripada game mereka sebelum ini berjudul Detroit: Become Human.
Selain tampak realistik, Detroit: Become Human akan memperluaskan lagi efek rama-rama apabila secara rasminya diumumkan pada Paris Game Week (PGW) 2015 dan lebih banyak trailer dipertontonkan di E3 2016 dan juga E3 2017.
Setelah mendapat taraf emas bersama satu demo bernama Hostage dilancarkan dan tarikh pelancaran semakin hampir, mari kita lihat 10 perkara anda wajib tahu tentang Detroit: Become Human.
1. Segalanya bermula dari demo tech Kara.

Masihkah anda ingat lagi demo pendek tech pada tahun 2012 selepas Heavy Rain baru sahaja dilancarkan? Walaupun Kara cuma demo untuk menguji teknologi enjin baru, pengarah dan penulis David Cage mengembalikan semula Kara dari demo ini ke dalam Detroit: Become Human apabila diumumkan secara rasmi di PGW 2015.
2. Dari sebuah demo kepada sebuah game penuh untuk PS4.
Perbandingan dilakukan antara trailer pertama Detroit: Become Human dan demo Kara
Secara asalnya, demo Kara ditonjolkan dalam PlayStation 3 semasa era Heavy Rain adalah untuk menunjukkan kebolehan teknik terbaru performance capture seluruh badan dan menguji enjin baru tanpa apa-apa perancangan langsung untuk membangunkan menjadi sebuah game. Malah, pada ketika ini, mereka sedang giat membangunkan Beyond Two Souls.
Menurut Polygon, David Cage berkata, “Studio kami bekerja dalam cara yang sangat berlainan dengan melakukan perkara yang tiada kena mengena dengan game yang kami bangunkan. Tetapi saya rasa ciri ini wujud dalam DNA studio kami dan kami berharap ciri ini disukai ramai kerana orang ramai (pemain) tidak tahu apa mereka akan dapat!”
3. Menampilkan tiga karakter berbeza dalam cerita sama
Dari kiri: Connor, Markus dan Kara
Detroit: Become Human membawakan tiga android yang mempunyai fungsi dan personaliti berbeza dalam satu naratif game yang berskala besar ini. Mari kita selidik satu per satu karakter dalam Detroit: Become Human.

Karakter pertama adalah model android RK800 bernama Connor. Connor adalah android diciptakan oleh CyberLife, ditugaskan untuk memburu android yang telah melanggar unsur protokol utama mereka bersama pasukan polis Detroit dengan analisa teknologi yang membolehkan dia mencantum kembali kejadian jenayah menggunakan klu-klu disekelilingnya untuk melihat bagaimana jenayah itu berlaku.

Karakter kedua adalah android bernama Markus, dimiliki oleh pelukis Carl Manfred yang kehilangan fungsi kedua-dua belah kaki. Markus ditugaskan untuk menjadi penjaga kepada Carl tetapi pelukis itu melayani Markus seperti anaknya sendiri sekaligus membangkitkan jiwa kemanusiaan dalam diri Markus.

Karakter ketiga adalah android yang kita lihat dalam demo bernama Kara, sebuah model AX400 yang boleh menjadi suri rumahtangga berkebolehan menjaga anak kecil, fasih bercakap 300 bahasa dan pandai memasak lebih daripada 9000 juadah hidangan.
4. Setiap pilihan mempunyai makna tersendiri
Dalam demo Detroit: Become Human sahaja terdapat enam pengakhiran untuk satu bab.
Dalam game ini, setiap android akan berdepan dengan keputusan yang mencabar untuk diri mereka dan terletak kepada tangan pemain sendiri. Markus akan mengetuai kebangkitan revolusi android tetapi dia harus berdepan dengan pelbagai dilema dari kedua-dua pihak: manusia dan android sama ada melakukan revolusi secara aman atau melalui keganasan.
Manakala, Kara dimiliki oleh Todd Williams, seorang pemandu teksi mempunyai seorang anak perempuan bernama Alice. Namun, oleh kerana Alice selalu didera oleh ayahnya, mereka berdua membuat keputusan untuk melarikan diri dari rumah dan mereka harus mempercayai satu sama lain dalam dunia luar jauh bapa Alice. Connor pula harus bekerjasama dengan detektif yang benci kepada android dan selami perasaan android yang tidak mengikut protokol asal mereka.
5. Tiada ‘Game Over’
Saat manis Kara bersama Alice.
Ya, ini adalah benar. Detroit: Become Human tiada memaparkan mesej ‘Game Over’ kerana game ini memberikan pelbagai pilihan yang boleh mencetuskan reaksi dan akibat berbeza-beza maka jalan cerita anda mungkin berbeza dengan orang lain yang main game sama, jadi ini menggalakkan pemain untuk bermain lagi sekali untuk mengetahui kesan lain terhadap sesebuah karakter dan cerita. Lebih-lebih lagi, konsep game tanpa ‘Game Over’ ini sudah lama diterapkan ke dalam game Quantic Dream sebelum ini seperti Indigo Prophecy (Fahrenheit), Heavy Rain dan juga Beyond Two Souls.
6. Detroit: Become Human mengambil masa selama 6 tahun untuk siap.
Game ini akan mengambil masa pemain selama 10 jam tetapi terdapat pelbagai pilihan yang menjaminkan ‘replayability’
Setelah Beyond Two Souls dilancarkan pada tahun 2012, David Cage mula menulis skrip sebanyak 2,000 ke 3,000 muka surat bersama penulis Adam Williams untuk dipersembahkan kepada pasukan pembangun terdiri daripada programmer dan pereka untuk membina dunia Detroit: Become Human.
Untuk skrip layar pula, Cage mahu memberikan lebih banyak pilihan kepada pemain, jadi beliau menggunakan rajah dan peta untuk melakarkan setiap keputusan yang pemain boleh dilakukan seperti bermain kiub Rubiks dan menulis sebanyak 5,000 hingga 6,000 keping nota. Proses penulisan ini berjaya disiapkan pada tahun 2016 setelah memakan masa lebih dari 2 tahun.
7. Trailer PGW 2017 mencetuskan kontroversi

Trailer Detroit: Become Human juga terpalit dalam kontroversi kerana menayangkan isu penderaan kanak-kanak dan keganasan rumahtangga. Ketika trailer PGW 2017 itu dilancarkan, sebuah organisasi membantu mangsa dera di United Kingdom dipanggil sebagai Voicing CSA menyuarakan rasa tidak puas hati bahawa game ini akan menggalakkan keganasan rumahtangga dan penderaan seksual kanak-kanak sebagai suatu gejala yang “normal”.
Namun dakwaan ini terus disangkal oleh pelakon android Connor, Bryan Dechart melalui Twitter beliau.

no, no it mustn't.
did anybody watch that trailer and think domestic violence was good?
the story relies on player choice and elicits empathy. maybe there's a clue hidden in the title, #DetroitBecomeHuman… https://t.co/mMNBqYSHR6
— ⭕ Bryan Dechart – VOTE! (@BryanDechart) December 10, 2017
Dechart berkata, “Tidak. Ini bukan matlamat sebenar game ini. Adakah setiap orang yang menonton trailer itu dan berfikir keganasan rumahtangga itu bagus? Jalan cerita ini bergantung kepada pemain dan meluahkan rasa empati. Mungkin anda tertinggal klu disebalik judul game ini – Detroit: Become Human.”
8. Lebih daripada 250 pelakon terpilih dalam Detroit: Become Human.
Dari kiri: Valorie Curry sebagai Kara, Bryan Dechart sebagai Connor dan Jesse Williams sebagai Markus.
Detroit: Become Human antara game terbesar Quantic Dream pernah dibangunkan dengan ujibakat dilakukan di Paris, Los Angeles dan London untuk mencari lebih daripada 250 pelakon untuk memainkan 513 watak yang mengambil selama 324 hari untuk menyiapkan performance capture bagi setiap pelakon.
Tiga teraju utama game ini adalah Bryan Dechart sebagai Connor, Jesse Williams (anda mungkin kenal beliau dalam Grey’s Anatomy) sebagai Markus dan Valorie Curry sebagai Kara. Selain itu, watak sampingan juga dipegang oleh Clancy Brown sebagai Hank, Lance Henriksen sebagai Lance dan Minka Kelly sebagai North.
9. Mengisahkan isu mesin dan manusia
Pergolakan jiwa antara mesin atau manusia masih lagi menjadi isu hangat.
Isu android menyelami perasaan manusia sudah lama digunapakai dalam genre sains fiksyen. Cage mengambil inspirasi dari sebuah buku The Singularity Is Near yang menjelaskan elemen kemanusiaan meresap secara pantas dalam pemikiran mesin pada masa hadapan.
Quantic Dream merujuk nasihat pakar-pakar artificial intelligence untuk mereka android dengan lebih mendalam. Bentuk fizikal android dalam game ini direka sama seperti manusia tetapi tidak perlu makan dan minum, tidak perlu tidur dan tahan lama serta diciptakan untuk membantu manusia semata-mata.
10. Pemilihan bandar Detroit sebagai lokasi utama game ini
Bayangan bandar Detroit pada tahun 2038
Detroit: Become Human melihat pembentukan android hidup bersama manusia pada 20 tahun akan datang. Bandar Detroit di Michigan, Amerika Syarikat dipilih sebagai latar belakang kerana Cage jatuh cinta terhadap sejarah bandar Detroit yang mengalami pelbagai perubahan mendadak di mana suatu ketika dahulu bandar Detroit paling utama dalam industri permotoran tetapi masalah kenaikan harga minyak dan kadar jenayah tinggi melumpuhkan bandar Detroit sehingga disahkan jatuh bankrap.
Bercakap kepada Gamespot, Cage bersama pasukan pembangun Detroit: Become Human juga mengembara ke Detroit menjalankan lapangan kajian bagi mendapatkan aura sebenar masyarakat dan kehidupan di bandar Detroit untuk diterapkan masuk ke dalam game.

Berikut adalah 10 perkara yang anda mesti tahu tentang Detroit: Become Human sebelum tiba pada 25 Mei. Bagi yang sudah pre-order secara online, saiz fail game ini agak besar untuk dimuat turun, jadi siap sedia.
Nantikan review Boleh Beli or Boleh Blah!? dalam jangka masa terdekat. Adakah anda teruja dengan Detroit: Become Human? Kongsikan keterujaan bersama kami di JomGaming!


Ulasan Perlawanan Grand Final The International 2018 – Draft Yang Mengakhiri Sumpahan TI

Ada satu trend yang kita sering nampak dalam The International. Apabila pasukan dari Eropah memenangi pada tahun ini, pasti pasukan dari China akan menjuarai pula pada tahun mendatang.
Namun, OG telah membuktikan sebaliknya dalam TI8 selepas memenangi kejohanan terbesar dunia ini dalam perlawanan berformatkan best-of-5 (BO5).

The International 2018 yang berlangsung di Vancouver, Canada pada 15 Ogos 2018 hingga 25 Ogos 2018 telah pun berakhir dan menobatkan OG sebagai johan dan berikut adalah draft yang dipilih daripada game 1 hingga ke game 5. Selepas TI3, tidak pernah ada lagi pasukan yang menggunakan best-of-5 itu dengan sepenuhnya dan LGD vs OG adalah pasukan yang kedua menggunakan BO5 sepenuhnya.
Walau bagaimanapun, LGD ditewaskan pada game yang ke-5.
Pertarungan untuk kelima-lima game tersebut adalah seperti berikut untuk mengemukakan draft masing-masing.
PSG.LGD v OG Game 1 Draft
Draf pertama.
PSG.LGD
Earthshaker (Jerax)
Spectre (Ana)
Winter Wyvern (BigDaddyNoTail)
Monkey King (Topson)
Treant Protector (Ceb)
OG(Menang)
Echantress (Chalice)
Storm Spirit (Somnus)
Crystal Maiden (xNova)
Elder Titan (fy)
Bloodseeker (Ame)
PSG.LGD v OG Game 2 Draft
Draf kedua.
PSG.LGD(Menang)
Echantress (Chalice)
Earthshaker (fy)
Bane(xNova)
Phantom Lancer (Ame)
Kunkka (Somnus)
OG
IO (Jerax)
Gyrocopter (Ana)
Invoker (Topson)
Underlord (Ceb)
Disruptor (BigDaddyNoTail)
PSG.LGD v OG Game 3 Draft
Draf ketiga
PSG.LGD(Menang)
Weaver (Ame)
Vengeful Spirit (xNova)
Phoenix (fy)
Alchemist (Somnus)
Brewmaster (Chalice)
OG
Chen (BigDaddyNoTail)
Phantom Lancer (Ana)
Winter Wyvern (Ceb)
Lina (Jerax)
Morphling (Topson)
PSG.LGD v OG Game 4 Draft
Draf keempat
PSG.LGD
Echantress (xNova)
Morphling (Ame)
Tusk (fy)
Brewmaster (Chalice)
Bloodseeker (Somnus)
OG(Menang)
IO (Jerax)
Phantom Lancer (Ana)
Chen (BigDaddyNoTail)
Invoker (Topson)
Axe (Ceb)
PSG.LGD v OG Game 5 Draft
Draf kelima
PSG.LGD
Earthshaker(fy)
Terrorblade(Ame)
Silencer(xNova)
Kunkka(Somnus)
Batrider(Chalice)
OG (Johan)
Nature’s Prophet (BigDaddyNoTail)
Rubick (Jerax)
Magnus (Ceb)
Ember Spirit (Ana)
Zeus (Topson)
Pertarungan akhir ini adalah antara perlawanan yang paling hype dalam sejarah TI yang dihadiri lebih kurang 18,700 orang penonton. OG memenangi sebanyak $11.2 juta (RM45.9 juta) dan meletakkan status mereka sebagai pasukan eports yang paling kaya di dunia. Perjalanan mereka tidak akan berakhir di sini untuk meneruskn perjuangan menjadi pemain profesional esports  yang terhebat di dunia.
Kita nantikan pula untuk TI9 pula siapakah yang akan menyerlah.
JomBaca: Yap ‘xNova’ Jian Wei Sertai Senarai Top 100 Jutawan DotA 2 Dunia Dengan Kemenangan ~RM4.5 Juta!


Pengarah Filem Uncharted Bertukar Lagi Kerana Konflik Jadual Dengan Tom Holland

Percayalah, drama pertukaran pengarah filem ini mungkin takkan habis.
Untuk yang ke entah berapa kali agaknya, pengarah untuk filem Uncharted yang diterbitkan oleh Sony kini bertukar lagi.
Menurut laporan Deadline, Travis Knight, pengarah yang diumumkan pada September 2019 lalu, tidak lagi akan meneruskan tugas arahannya itu. Faktor yang dikhabarkan ialah beliau mempunyai konflik jadual yang bertembung dengan Tom Holland, yang mana pelakon muda itu akan sibuk dengan penggambaran filem Spider-Man seterusnya pada musim panas tahun hadapan.
Sebelum ini, Sony menjadualkan bahawa filem aksi adaptasi dari video game itu akan menemui pawagam pada Disember 2020. Sekiranya laporan ini sahih, maka kita terpaksa menunggu pengarah yang baru lagi, dan kemungkinan tarikh tayangan yang dianjak ke belakang lagi.
Lima lagi pengarah yang telah mengundurkan diri sebelum ini daripada projek filem Uncharted ini ialah David O. Russell, Neil Burger, Seth Gordon, Shawn Levy, dan Dan Trachtenberg.


Apa Yang Kita Boleh Lakukan Dalam No Man’s Sky? Siri Guides To The Galaxy Dilancarkan!

Kita sering tertanya-tanya, dengan jumlah planet sebanyak 18 quantillion, apakah yang perlu dilakukan untuk memainkan game No Man’s Sky ini?

Channel Youtube PlayStation baru sahaja melancarkan siri Guides To The Galaxy – sebuah siri video trailer yang menerangkan apakah yang boleh anda lakukan dalam No Man’s Sky nanti. Seperti yang telah didedahkan dalam video sebelum ini, game ini mempunyai empat perkara asas yang menjadi tunjang kepada gameplay-nya – iaitu Explore, Trade, Fight, dan Survive.
Siri video trailer Guides To The Galaxy ini akan menjelaskan setiap empat perkara asas tersebut secara ringkas dalam setiap satu video kira-kira berdurasi lebih daripada seminit. Untuk video pertama, mereka telah memperkenalkan Explore dalam No Man’s Sky. Jom layan:

Dalam blog yang dikeluarkan oleh PlayStation, mereka mengatakan video trailer tentang perkara-perkara asas lain akan dimuatnaik dalam beberapa minggu akan datang.
No Man’s Sky akan dilancarkan di platform PC dan PlayStation 4 pada 9 Ogos 2016.
JomBaca: No Man’s Sky Belum Lagi Dilancarkan, Tapi Developer Sudah Mulakan Update Pertama


Rainbow Six Siege: Tarikh Untuk DLC Pertama Telah Diumumkan!

Laporan tempoh hari yang menjangkakan DLC pertama untuk Rainbow Six: Siege bakal menemui para pemain pada Januari 2016, kini telah ditunda.

Pihak Ubisoft telah mengesahkan bahawa tarikh baru untuk DLC pertama, Operation Black Ice akan dikeluarkan pada 2 Februari 2016. Mereka yang telah memiliki Season Pass akan serta-merta mendapat access ke DLC ini pada hari tersebut, manakala kepada yang tidak, ia akan boleh dimainkan 7 hari kemudian – tanpa sebarang caj (wang sebenar) tambahan.
Dalam DLC terbaru ini, para pemain akan disajikan dengan 2 Operator baru, yang datang dari counter-terrosism unit Joint Task Force 2 (JTF2) Kanada. Sudah pasti, 2 Operator baru ini bakal mempunyai weapon-weapon baru dan gajet unik masing-masing.

Bukan itu sahaja, DLC ini juga akan didatangkan dengan satu map baru serta beberapa weapon skins yang semuanya adalah percuma kepada semua pemain.
Selain itu, mereka juga mengatakan bahawa terdapat ‘gameplay upgrades’ yang mereka masih lagi ‘berahsia’ mengenainya.
Kami dah tak sabar menantikan DLC baru ini! Korang pula macam mana?
JomBaca: Rainbow Six: Siege Adalah Game Yang Lebih Baik, Tapi Mengapa Ia Tidak Sepopular Star Wars Battlefront?


Siri TV God of War Secara Rasminya Diumumkan Amazon Prime Video

View this post on Instagram            A post shared by JomGaming (@jomgaming)


Siri TV The Last of Us Diberi Lampu Hijau Oleh HBO Untuk Teruskan Produksi

Bulan Mac lalu, dunia pop culture digegarkan dengan berita adaptasi video game terkemuka, The Last of Us ke dalam siri televisyen yang bakal diterbitkan oleh HBO.
Terkini, pembikinan siri TV ini sudah berganjak ke fasa seterusnya yang mana ia kini telah mendapat lampu hijau daripada HBO untuk meneruskan produksi, lapor The Hollywood Reporter.
Dari fasa awal pembikinan, kini siri TV ini sedang berada dalam fasa produksi aktif, dan HBO sudah merancang untuk menyiarkannya. Tentunya, sebagai penonton, kita boleh katakan produksi ini akan mengambil masa yang jauh lebih lama lagi, namun berita terbaharu ini menandakan yang siri TV ini benar-benar sedang aktif dibikin.
Teraju utama siri TV adapatasi ini ialah Craig Mazin — iaitu insan yang bertanggungjawab menulis dan menerbitkan siri TV Chernobyl di HBO yang mendapat pujian ramai. Beliau akan menulis jalan ceritanya bersama-sama dengan orang kuat dari Naughty Dog sendiri, Neil Druckmann.
Pada ketika ini, tidak banyak yang kita ketahui tentang siri adaptasi dari video game ini. Apa yang kita tahu ialah ia akan menggunakan susur masa semasa game pertama The Last of Us. Masih belum ada butiran tentang para pelakon, serta tarikh keluarnya siri ini juga belum didedahkan.


Video Gameplay Terbaru The Last of Us 2 Tertiris – Pemain Boleh Kawal Ellie Memetik Gitar

Semalam, Naughty Dog telah mengumumkan yang tarikh pelancaran The Last of Us Part II telah dtunda sekali lagi, berserta perkongsian beberapa screenshots terbaharu.
Terkini, susulan daripada berita-berita semalam, satu video gameplay baharu dari game yang sangat dinantikan itu telah tertiris. Berbeza dengan gameplay yang pernah diperlihatkan sebelum ini, kali ini ia mendedahkan bahawa pemain nanti akan boleh mengawal Ellie yang sedang memetik gitar.
Video tersebut dimuatnaik oleh channel yang tidak bertanggungjawab bernama ‘covid19‘, namun ia telah dipadamkan oleh pihak Youtube. Penulis sendiri tidak menonton video ini kerana ia semestinya mempunyai babak spoiler, tapi sekiranya korang tetap mahu saksikannya, ia telah dimuatnaik di sini.
Tidak banyak yang boleh penulis katakan daripada gameplay ini kerana penulis sendiri tidak menontonnya, tapi menurut DualShockers, Naughty Dog telah mencipta satu gameplay menarik yang membenarkan pemain untuk mengawal Ellie yang sedang memetik gitar. Terlihat di skrin ada not-not muzik dan apakah butang yang perlu kita tekan untuk memainkan not-not itu.

Seperti yang diumumkan semalam, The Last of Us Part II telah ditunda ke satu tarikh pelancaran yang tidak dinyatakan. Pada ketika ini, ia masih lagi eksklusif untuk PS4, walaupun para peminat sudah mula risau yang ia akan terus dilancarkan ke PS5 yang dijadualkan berada di pasaran pada penghujung tahun ini.


Dapatkan Diskaun Sebanyak 50% Untuk Dark Souls III Sekarang!

Masa tawaran adalah terhad! Murah murah!

Namco telah mengadakan jualan murah bagi Dark Souls III untuk sementara waktu dengan diskaun sebanyak 50% dan kini ianya boleh didapatkan pada harga RM85 di Steam. Jika korang ingin mendapatkan Deluxe Edition, ia juga telah menerima diskaun dan boleh didapatkan pada harga RM156 dimana ia didatangkan dengan season pass, yang didatangkan dengan 3 buah DLC.
Jika korang masih belum mencuba Dark Souls III, kami sangat cadangkan kerana ia merupakan antara video game terbaik untuk tahun 2016.
Sayang sekali tawaran Namco adalah terhad di Steam dan tidak diadakan di platform lain seperti PS4 dan Xbox One.


Pokemon World Championships 2019: Jom Berkenalan Dengan Pemain VGC Malaysia & Rotasi Baru Dalam TCG

Pelbagai pengumuman besar telah diumumkan ketika hari pertama Pokemon World Championships 2019 (PWC19) di Washington, Amerika Syarikat malam semalam untuk kesemua game kompetitif Pokemon merangkumi dari VGC, TCG, Pokken dan Pokemon Go.

Bermula dari Jumaat, 16 Ogos sehingga Ahad 18 Ogos yang diwakili dari 45 buah negara, korang boleh menonton pertandingan ini sama ada di Twitch.tv/pokemon atau YouTube Official Pokemon.

Video Game Championship (VGC)

VGC akan menggunakan Pokemon Sword & Shield bermula tahun 2020 di mana ia menunjukan ini adalah tahun terakhir untuk bertanding dalam game Pokemon Sun & Moon.
Kevin(kiri) dan Ismat (kanan) akan mewakili Malaysia di Washington DC! Sumber.
Tahukah anda, 2 pemain daripada Team Oceania adalah dari Malaysia? Dan mereka berdua Kevin Ngim dan Ismat Myron akan bermain di Washington DC dalam VCG serta berjaya mara pada hari ke-2!
Trading Card Game (TCG)

Sejak semalam, TCG fizikal serta online mendapat rotasi tahunan baru di mana deck dari Sun & Moon Ultra Prism ke atas sahaja akan boleh digunakan dalam Standard deck.
Deck yang boleh dipakai di dalam rotasi baru 2019.
Selepas special move GX, GX tag team kini V move pula akan diterapkan apabila Pokemon Sword & Shield di keluarkan.
Rotasi ini kelihatan sedikit panjang dan makan masa dari rotasi sebelum ini disebabkan kekurangan abiliti untuk ‘bench-snipe’ serta pengurangan set up energy.
Pokemon Go PvP

Untuk pertama kalinya Pokemon Go (PokeGo) berada di atas pentas PWC untuk dimain secara kompetitif! Seramai 16 orang telah dijemput secara khas untuk berlawan di arena ini.￼ Match pertama adalah antara PogoKeing, seorang coach PvP dan UnlistedLeaf, antara pemain yang dikenali ramai dalam dunia PvP dalam format Best-of-5.
Pokken Tournament DX (Pokken)

Pokken masih lagi menjadi antara perlawanan paling hype antara kesemua game yang berada di PWC dengan perlawanan fighting game pokemon yang dinamik! Pokken dimainkan di platform Nintendo Switch.


Steep: Jom Tonton 25 Minit Gameplay Keseronokan Bermain Salji

Dapatkan gambaran gameplay lebih menarik di pergunungan salji ini dengan demo di E3 2016.

IP terbaru daripada Ubisoft, Steep merupakan antara pengumuman yang memberikan kejutan yang besar di acara E3 2016 minggu lalu. Dengan menampilkan permainan sukan lasak seperti ski, wingsuit, snowboard dan paraglide pastinya sesuatu yang segar dalam senarai game AAA yang ada di pasaran kini.
Youtubers Olli43, Etalyx dan Jackfrags telah mengeluarkan video masing-masing yang telah sempat mereka rakam semasa demo di E3 2016. Jom tonton keindahan alam di pergunungan salji dan gameplay yang kelihatan agak seronok ini.

Steep akan dilancarkan pada bulan Disember tahun ini di PC, PlayStation 4 dan Xbox One.
JomBaca: Steep: IP Terbaru Ubisoft Yang Mengetengahkan Sukan Lasak Di Pergunungan Salji


Pemain Fall Guys Mula Main Tipu Dengan Berlari Terlalu Pantas, Ini Videonya

Game yang kita main hanya untuk santai-santai dan bergelak ketawa seperti Fall Guys, pun ada orang yang main tipu dan menggodam. Itulah manusia.
Satu taktik menipu telah ditemui dalam Fall Guys yang membuatkan pemain berlari jauh lebih pantas daripada biasa. Video ini telah dimuatnaik di channel Julien D yang sempat merakam bagaimana seorang pemain lawan ini jauh meninggalkan pemain lain sejak saat pertama di garisan permulaan.

Harap Mediatonic dapat membaiki godaman ini agar semua pemain dapat menikmati game yang menghiburkan ini tanpa sebarang pemain penipu seperti ini lagi.
Fall Guys kini boleh dimainkan di PC dan PS4.


Star Wars Battlefront: Sekuel Akan Datang Tahun Depan!

Electronic Arts (EA) telah sahkan bahawa sekuel untuk Star Wars Battlefront akan datang pada tahun hadapan.

EA mengesahkan sekuel ini dalam laporan kewangan mereka semalam. Di sebalik ia mendapat kritikan yang cukup hebat dari para pemain dan pengkritik, Star Wars Battlefront tetap telah berjaya dijual sebanyak 14 juta unit dalam masa hanya 4 bulan. Maka, dengan kejayaan penjualan ini, tidak terkejut apabila EA ingin membuat sekuel.
Selain itu, Game Star Wars yang sedang dibangunkan oleh pencipta Uncharted, Amy Henning di Visceral pula dikatakan akan dikeluarkan pada tahun 2018.
“Kita sekurang-kurangnya akan memiliki satu game Star Wars sepanjang 3, 4 tahun akan datang,” kata ketua pegawai kewangan EA, Blake Jorgensen. “Tahun hadapan, kita bakal melihat Star Wars Battlefront kembali dengan dunia yang lebih baik dan besar kerana kini kita mempunyai filem baru untuk diusahakan, bukan sahaja filem-filem lama yang kita gunakan dahulu.”

Game yang baru sahaja diumumkan tempoh hari, game third-person Star Wars yang dibangunkan oleh Respawn Entertainment juga disebut oleh beliau. Namun, tiada jangka masa diberikan, dan ia dijangka akan keluar pada tahun selepas game Star Wars dari Visceral.
JomBaca: Star Wars: Trials on Tatooine: Libasan Lightsaber Dalam Dunia VR


Untuk Ambil Game Percuma Di Epic Games Store Kini Memerlukan Pengesahan Dwi-Factor

Platform gaming PC yang semakin meningkat naik, Epic Games Store kini telah memperkenalkan pengesahan dwi-faktor untuk setiap pengguna.
Bermula kini, bagi yang belum menghidupkan pengesahan dwi-faktor dalam akaun, mereka akan diminta untuk menghidupkannya apabila ingin menebus game-game percuma yang diberikan Epic Games. Bagi yang sudah menghidupkannya, tiada lagi pop-up tambahan apabila ingin mengambil game tersebut.
Seperti yang kita tahu, pengenalan pengesahan dwi-faktor ini adalah untuk melindungi akaun para pengguna daripada akses yang tidak disahkan, serta menambah tahap keselamatan tambahan kepada akaun setiap kali apabila log masuk.
Untuk yang tidak tahu, sejak Epic Games Store dilancarkan, mereka sentiasa memberikan pelbagai game percuma untuk dimainkan pengguna di platform tersebut. Semasa artikel ini ditulis, game percuma yang ditawarkan ialah For The King, dan akan ada satu atau dua game baharu percuma pada setiap minggu.
Korang boleh layari Epic Games Store untuk dapatkan game-game ini.


Produksi The Witcher Musim 3 Bermula – Ini Sinopsis, Pengarah-Pengarah Episod, Gambar Pertama Set Penggambaran

Netflix telah mengumumkan produksi untuk musim ketiga The Witcher secara rasminya telah bermula, selain turut berkongsikan beberapa butiran baharu untuk musim seterusnya itu.
Pertama, mereka telah berkongsikan sekeping gambar pertama pada hari pertama di set penggambaran, memperlihatkan tiga karakter utama siri tersebut, Geralt (Henry Cavill), Yennefer (Anya Chalotra) dan Ciri (Freya Allan) di satu kawasan lapang bersalji.
Kedua, Netflix juga telah mendedahkan sinopsis untuk musim ketiga, iaitu seperti berikut (diterjemahkan oleh penulis dari Bahasa Inggeris):
“Apabila para raja, ahli sihir dan raksasa di Continent bersaing untuk menangkapnya, Geralt bawa Ciri dari Cintra bersembunyi, berazam untuk melindungi keluarganya yang baru bersatu kembali itu melawan mereka yang mengugut untuk memusnahkannya. Diamanahkan dengan latihan magikal Ciri, Yennefer memimpin mereka ke tembok terlindung Aretuza, di mana beliau berharap dapat menemui lebih banyak tentang kuasa-kuasa gadis itu yang masih belum diterokai; tetapi, mereka temui yang mereka telah terjerumus ke dalam satu pertarungan korupsi politikal, ilmu hitam, dan pengkhianatan. Mereka harus melawan, meletakkan segalanya di hujung tanduk — atau berisiko kehilangan satu sama lain buat selamanya.”

We're also excited to reveal the official plot summary for the upcoming season…#TheWitcher pic.twitter.com/oqg6LnufBT— The Witcher (@witchernetflix) April 4, 2022

Akhir sekali, Netflix turut mendedahkan para pengarah yang akan mengarahkan episod-episod dalam musim ketiga itu, iaitu Stephen Surjik (Reacher, The Umbrella Academy), Gandja Monteiro (Brand New Cherry Flavor, The Chi), Loni Peristere (American Horror Story, A Series of Unfortunate Events) dan Bola Ogun (Raising Dion, Lucifer).
Buat masa ini, Netflix belum mendedahkan sebarang tarikh bilakah musim akan datang itu bakal mula ditayangkan di platform tersebut.


Deadpool: Superhero Marvel Mereng Kembali!

Korang semua dah ready ke belum nak terima kembali superhero yang paling sengal dalam sejarah Marvel?

Developer High Moon Studios mengumumkan game Deadpool ini akan di releasekan pada 18 November 2015. Game ini telah di remaster semula dengan mengunakan engine yang lebih baru iaitu Unreal Engine 3. Wow konfem grafik cun melecun!

Berkonsepkan single player action beat ’em up, Deadpool kini boleh dimainkan pada console PS4, PS3, Xbox One dan Xbox 360. Gameplay yang agak menarik, korang slash semua musuh yang halang korang, kumpul point setiap kali korang bunuh musuh dan beli semua senjata-senjata yang tak masuk akal untuk digunakan nanti. Pergh memang awesome!
Watak Deadpool ni memang gila-gila dan penulis pun memang minat mamat sewel ni. Video trailer pun dah ada. So jom kita layan jap video ni:
https://www.youtube.com/watch?v=W9BwTvFcJ2I
ADIOS!!


AniManGaki 2019 – Meriahkan Subculture Anime, Manga, Cosplay, Comic & Video Game!

Apa plan hujung minggu ni? Jom ramai-ramai turun ke Mines International Exhibition & Convention Centre untuk sama-sama meraikan AniManGaki edisi ke 2019!

AniManGaki Paling Grand Sejak 2008
Setiap tahun sejak 2008, AniManGaki (AMG – FB / Site) membawakan kemeriahan dalam scene anime, manga, comic fan video game. Bagi edisi 2019, AMG menjanjikan acara AniManGaki TERBESAR pernah diadakan di tapak acara terbesar mereka setakat ini di Mines International Exhibition & Convention Centre. 20,000 pengunjung dijangka hadir, 200 artis membarisi Doujin Alley, barisan tetamu antarabangsa yang pelbagai dan BANYAK lagi.

Jom Join!
Tiket – RM30 Sehari | RM60 Dua Hari
Lokasi – The Mines International Exhibition & Convention Centre
Tarikh – August 31 – September 1
Tema – CIRCUS!

Macamana Nak Sampai?
Driving: Setkan Waze/Google Map korang ke LOKASI ini.
Train: Naiki KTM Komuter ke Stesen Serdang dari Stesen Batu Caves, KL Sentral, Midvalley etc. Klik untuk jadual KTM Komuter.
Apa Yang Best?
Ada ramai artis dan tetamu jemputan bagi AniManGaki 2019.  Bagaimanapun, yang paling menarik perhatian kitorang adalah kehadiran Yoko Taro (NieR & Drakengard) bersama Taura Takahisa (NieR & ASTRAL CHAIN)!

Bagi gamers, pastinya ini peluang yang tak boleh dilepaskan untuk bertemu game diretor Yoko Taro dan mendengar sendiri wawasan beliau dalam membangunkan sesuatu game! Bagi mereka yang lebih meminati aspek teknikal seni, pasti dapat mengorek rahsia Taura Takahisa dalam mengarah aspek seni NieR dan ASTRAL CHAIN pula.

Ada 11 aktiviti yang diumumkan setakat ini, pilih yang mana korang minat dn lawati acara tersebut, ataupun berkampung selama dua hari di sana untuk menyaksikan dan menikmati SEMUA 11 aktiviti!
1. Pertandingan Cosplay – Saksikan cosplayers memperagakan kostum dan persembahan mereka di atas pentas bagi merebut kejuaraan dan seterusnya bertanding pula di Cosplay Invitational peringkat kebangsaan.
2. Pertandingan AniManGaki Idol – pertandingan nyanyian dan persembahan dari artis-artis ACG tempatan samada yang baru mahupun yang sudah veteran.
3. Pertandingan Seni – Peserta yang telah menghantar karya mereka secara online akan dipamerkan di tapak acara bagi memenangi drawing tablet!
4. Pertandingan Doodle 4 AniManGaki – Hanya pergi ke booth Sakura, dapatkan kanvas, conteng semahunya bagi memenangi hadiah dari Sakura bernilai RM1000!
5. Permainan Karnival – Lawati booth-booth yang pelbagai dan mainkan permainan-permainan ala funfair bagi memenangi hadiah-hadiah yang korang inginkan!
6. Panel & Workshop – sesi pertemuan untuk warga AniManGaki mempamerkan karya, ataupun penaja-penaja mempamerkan produk dan perkhidmatan mereka
7. Doujin Alley – temui artis-artis kegemaran korang, dapatkan merchandise dan karya seni mereka! 200 artis telah tersenarai di Doujin Alley nanti!
8. Cosplay Alley – seksyen baru yang menempatkan 30 coplayers kegemaran korang! Temui mereka di sini!
9. Persembahan Band – pentas AniManGaki akan sentiasa dipenuhi persembahan bagi menghiburkan hadirin sekalian – penat berjalan? Lepak aje depan pentas. Untung-untung dapat hadiah giveaway FREE!
10. Booth Pameran – Lebih daripada 60 booth pameran yang menampilkan studio gaming dan animasi, institusi pendidikan, produk/perkhidmatan dan sebagainya. Kalau untung nasib, hadiah giveaway juga boleh didapatkan di booth-booth tersebut.
11. Video Game Arena – Infinite Carnage Malaysia dan Malaysian Touhou Brigade akan menampilkan pertandingan video game yang menawarkan hadiah menarik!

12. Konsert after-party – selepas AniManGaki melabuhkan tirainya, Malaysian Touhou Brigade akan menganjurkan Konsert bertemakan Touhou bernama Yuuhei Satellite in the Touhou Nightsky Concert.

Amacam? Layan? Jumpa korang kat sana!


Grand Theft Auto V Sah Akan Diberikan Secara Percuma Di Epic Games Store

Sejak awal pagi ini, kita dikejutkan dengan laporan yang mengatakan game percuma seterusnya yang akan ditawarkan di Epic Games Store ialah game kedua paling laris dalam sejarah gaming, iaitu Grand Theft Auto V.
Terkini, kita dah boleh katakan bahawa khabar angin itu telah disahkan apabila akaun Twitter Epic Games Store telah memuatnaik terlalu awal video pengumuman pemberian GTA V secara percuma. Ia kemudiannya telah dipadam, tapi sempat dirakam oleh Lowyat.net.

Kalau buka Epic Games Store pada ketika ini (semasa artikel ini ditulis), kita akan nampak ada countdown masa untuk mengumumkan sebuah game percuma baharu. Ia semestinya sebuah game yang besar — iaitu GTA V — kerana tidak pernah sebelum ini mereka meletakkan countdown.
Mengira countdown ini, GTA V akan boleh diambil secara percuma bermula pukul 10 malam ini (14 Mei, waktu Malaysia) dan tawaran ini akan berakhir pada 21 Mei. Maka, jangan lepaskan peluang keemasan ini untuk mengambil antara game terbaik pernah dihasilkan untuk generasi ini.
[KEMASKINI]: Grand Theft Auto V sudah boleh diambil secara percuma di Epic Games Store. Masukkan ke dalam akaun dari sekarang hingga 21 Mei ini dan ia akan menjadi milik korang buat selamanya.


7 Minit Gameplay Rasmi Assassin’s Creed Mirage


NBA LIVE 18 Tampilkan Game Mode The One – Jadi Juara Gelanggang Atau Jalanan!

Game mode The One beri pilihan antara The Streets atau The League – mana satu stail permainan korang?

The Streets akan meletakkan korang dalam match 5v5 di gelanggang-gelanggang jalanan popular seperti Venice Beach, manakala The League meletakkan korang dalam NBA.
Demo percuma NBA Live 18 akan diterbitkan Ogos nanti, dan progress di dalam game itu akan dibawa ke game penuh nanti.


Ubisoft Mahu Dengar Pendapat Anda Mengenai Ekonomi In-Game Dalam Siri Assassin’s Creed

Ganjaran ketika menghabiskan missions, grinding sumber-sumber, pergi memburu untuk mendapatkan upgrades yang terbaik dan lain-lain – sejauh mana ia memuaskan anda?

Ubisoft pada tahun ini tidak akan mengeluarkan apa-apa judul untuk siri Assassin’s Creed, satu tradisi tahunan yang telah mereka lakukan sejak tahun 2009, namun ia bukan petanda mereka akan menghentikan terus siri kegemaran ramai ini.
Terkini, nampaknya Ubisoft telah memulakan persiapan awal untuk siri Assassin’s Creed seterusnya yang dikhabarkan akan dikeluarkan pada tahun hadapan. Pengurus komuniti, Grace Orlady telah membuka satu topik perbincangan bersama komuniti di Reddit, membincangkan tentang ekonomi in-game yang terdapat dalam siri-siri Assassin’s Creed sebelum ini.
Apakah upgrade yang terbaik? Apakah sistem jual beli yang tidak memuaskan? Apakah mission-mission yang mendapat ganjaran terlalu sedikit? Semua perbincangan yang berkisar seperti ini – Ubisoft mahukan pandangan anda untuk menjadikan siri Assassin’s Creed yang akan datang menampilkan ekonomi in-game yang memenuhi citarasa peminat-peminat setia.
Buat masa ini, beliau mengatakan, mereka di studio sedang mengkaji ekonomi in-game yang terdapat dalam Assassin’s Creed Black Flag, Rogue, Unity, dan Syndicate.
Apa tunggu lagi, berikan kritikan membina anda untuk Ubisoft perbaiki lagi di sini.

Sebelum ini, terdapat khabar angin yang mengatakan siri Assassin’s Creed akan datang bakal berlatarbelakangkan di Mesir. Juga, Ubisoft turut menyatakan bahawa siri ini mungkin tidak akan dikeluarkan pada setiap tahun lagi apabila ia kembali menemui peminat pada tahun hadapan.
JomBaca: Menjana Keuntungan Bukanlah Tujuan Assassin’s Creed Movie Dibikin, Kata Ubisoft


FIFA 18 Telah Diumumkan, The Journey Akan Kembali Dengan Musim 2

Story mode akan kembali dibawakan ke dalam siri FIFA seterusnya.

FIFA 17 telah memperkenalkan sebuah game mode yang sangat tidak dijangka akan pernah untuk ditampilkan dalam mana-mana video game bola sepak. EA Sports telah membawakan The Journey, sebuah story mode yang mempunyai jalan cerita yang lengkap, di mana ia menceritakan bagaimana watak utamanya, Alex Hunter menempuh suka dan duka sebagai seorang pemain bola sepak di Liga Perdana Inggeris.
Terbaru, CEO EA, Andrew Wilson telah mendedahkan bahawa mode The Journey dalam FIFA 17 ini telah dimainkan oleh 10 juta pemain.
Jadi, kata beliau, “FIFA 18 akan membawa pemain kembali kepada The Journey dengan Musim 2.” Beliau turut menyatakan bahawa Musim 2 ini akan menampilkan karakter baru dan jalan cerita yang serba baru.

Nampaknya, kisah Alex Hunter hanya akan berakhir di FIFA 17 sahaja, dan tiada sambungan untuk watak ini.


EVO 2019: Berkat Doa Ibu, Arslan Dari Pakistan Takluki Dunia Tekken 7!

EVO 2019 datang dan pergi. Dewa dewi fighting game juga datang dan pergi. Paling mengagumkan adalah ketibaan dewa Tekken 7 dari Pakistan – Arslan.

Sumber: ASTROGaming
Arslan “VSLASH|Arslan_Ash” Siddique telah mengalahkan Jae-Min “Knee” Bae dan dinobatkan sebagai juara Tekken 7 di EVO 2019. Dengan kemenangan ini, beliau akan membawa pulang kejuaraan esports bertaraf dunia pertama ke Pakistan. Kejuaraan yang selama beberapa tahun ini didominasi atlit-atlit esports Korea.

8 Players , 4 Countries, 1 Champion. Pakistan's Arslan Ash takes #EVO2019!#TEKKEN7 Top 8 Results:1 🇵🇰@ArslanAsh95 2 🇰🇷@holyknee 3 🇺🇸@tk_anakin 4 🇯🇵@hk_takkun 5 🇯🇵@daichinobi 5 🇯🇵@TLaionsan 7 🇯🇵@chikurintut 7 🇰🇷@TekkenLowhigh https://t.co/pRm0CRLp4y #TWT2019 #EVOPS4 pic.twitter.com/rrquuV8CBy
— EVO (@EVO) August 5, 2019
Dan dengan kemenangan ini juga, Arslan adalah satu-satunya atlit Tekken 7 yang memenangi EVO Japan (USD13,575.30) dan EVO US (USD13,894.00) dalam tahun yang sama! Untung kan?
Bagaimanapun, bagi mereka yang mengikuti perjalanan kerjaya pemuda ini, pasti akan terkesan melihat kepayahan dan rintangan yang dilaluinya bagi membuktikan kebolehannya kepada dunia fighting game.
Kerana situasi politik Pakistan, ini menyukarkan perjalanan Arslan dan ahli komuniti FGC negaranya dalam menyertai pertandingan-pertandingan fighting game di luar negara. Malahan, perjalanan berlikunya ke EVO Japan hampir menyaksikan beliau berputus asa dan pulang ke Pakistan dengan kekecewaan!

“Aku hanya mahukan kemenangan…sebab aku menderita untuk sampai ke sini!” ujar Arslan di dalam video di atas. Ternyata, janji Tuhan itu pasti dan rezeki milik mereka yang berusaha. Dan hasilnya, Arslan muncul juara di EVO Japan 2019!

Keunggulan ini diteruskan pula di EVO US 2019, arena fighting game antarabangsa yang disertai jaguh-jaguh tersohor dari seluruh dunia.
Di dalam satu temuramah bersama ESPN selepas kemenangannya, apabila ditanya, apakah yang membuatkan permainan Tekken 7-nya begitu bagus di EVO 2019? Arslan menjawab, “Mungkin doa dari ibuku.”
Cukup mudah jawapan, cukup indah ungkapan.
Tahniah Arslan. Moga kau teruskan perjuanganmu demi keluarga, demi negara, demi nyalarasa cintamu terhadap Tekken.
Semoga atlit esports sedunia jadikan kau sebagai inspirasi dan semangat mereka menerjah ke gelanggang dunia hendaknya.


Berbaloi Ke Melanggan Netflix Bagi Menonton Castlevania, Assassin’s Creed Dan Siri Animasi Game Akan Datang Yang Lain?

Sudahkah korang bersedia untuk Castlevania Season 2 di Netflix?

Castlevania Season 1 di Netflix telah berjaya menambat hati ramai. Dengan jalan cerita yang mantap, lakonan suara yang baik serta animasi yang cukup memukau – ia membuatkan kita makin tidak sabar untuk Season 2 pula.
Tidak perlu gusar lagi kerana terkini, produser untuk anime ini, Adi Shankar semasa ditemuramah Nintendo Life telah mengesahkan bahawa skrip untuk Castlevania Season 2 di Netflix telahpun siap. Musim kedua ini akan menampilkan 8 episod, yang mana musim pertamanya hanya membawakan 4 episod sahaja.
Lebih membuatkan para peminat semakin tidak senang duduk, Adi Shankar menyatakan bahawa Season 2 ini akan jauh lebih baik berbanding Season 1!

Apa yang boleh kita harapkan daripada anime ini dalam musim kedua nanti? Kami telah bersembang dengan peminat Castlevania Season 1 di Netflix dan gamer, Raja Ariff untuk mengetahui lebih tentang pandangan beliau tentang topik berkaitan.
https://twitter.com/RajaAriff/status/883303587480092672
JomGaming: OK, Season 1 hanya ada 4 episod. Apa komen bro tentang musim pertama ini? Berbaloi ke untuk menantikan Season 2 seperti yang diumumkan oleh Netflix? Apa yang best tentang musim pertama? Apa yang tak best?
Raja Ariff: Highly recommended. Agak kagum dengan produksi dari Adi Shankar yang menghasilkan anime berkualiti sebegini. Boleh saksikan bagaimana koreografi perlawanan yang mantap. Saya yakin Adi Shankar boleh lakukan dengan baik dalam Assassin’s Creed anime pula.
Sudah tentu tidak sabar untuk menonton musim yang kedua! Pelakon suara pun sungguh mantap, tidak seperti alih suara tipikal anime bahasa Jepun-Inggeris. Suara dari pelakon Vlad memang menaikkan bulu roma di episod pilot.
Penerbitan musim pertama ini tidak konvensional seperti anime Jepun (biasanya 12 episod/musim). Hanya 4 episod sahaja. Memang tidak puas untuk pelanggan Netflix untuk marathon satu musim.
Mungkin Netflix mahu menguji pasaran tentang sambutannya. Ia sangat memberangsangkan. Pengumuman musim kedua untuk 8 episod sangat mengujakan.

JG: Melihatkan Netflix kian giat menjadikan game-game klasik sebagai rancangan mereka – ada ke game yang bro harap Netflix jadikan siri?
RA: Trend anime yang popular banyak melibatkan aksi. Castlevania & Assassin’s Creed sudah tentu melibatkan aksi-aksinya tersendiri. Apa yang saya fikirkan untuk masa akan datang ialah anime melibatkan aksi CQC (boleh teka). Idea anime Zelda pun agak menarik jugak.
Tetapi kerisauan melanda kerana Netflix ini penerbitannya tidak menentu. Kadang-kadang cemerlang, kadang-kadang tidak.
Harap-harap pemilihan produksi untuk anime seterusnya bagus seperti Trigger (Little Witch Academia) & produksi Adi Shankar (Castlevania & Assassin’s Creed).

JG: Berbaloi ke untuk melanggan Netflix bagi menonton Castlevania, Assassin’s Creed dan produksi lain yang akan datang? Ke ianya masih terlalu “mahal”?
RA: Seperti HBO dan Hulu, kelebihan Netflix terletak pada rangkaian asli tersendiri seperti siri Marvel – Daredevil, Jessica Jones, Luke Cage, Iron Fist. Genre lain seperti House of Cards, Stranger Things, Okja, A Series of Unfortunate Events, Ajin, Shooter, Dirk Gentley’s, Better Call Saul, Sense 8, Black Mirror, The Expanse, Sppectral dan banyak lagi untuk menarik minat pelanggan. Tidak kurang juga TV bersiri dan filem-filem yang lain.
Dengan streaming 1080p di TV, Netflix juga memaparkan kualiti Blu-ray yang memberikan kepuasan menonton. Ada juga pilihan untuk melanggan 4K dengan harga yang lain di samping streaming melalui smartphone atau tablet.
Berdasarkan senarai diatas (senarai peribadi saya sebenarnya) adalah di antara rancangan siri TV yang berkualiti dari Netflix, dan ciri-ciri yang lain seperti kualiti gambar yang dipaparkan melalui streaming Netflix, dan sekiranya ada bajet, maka bagi saya melanggannya amatlah berbaloi.

Jadi, apa pendapat korang pula? Dengan pelbagai anime bakal dibikin, diadaptasi daripada video game – Netflix ini boleh langgan atau boleh blah!?
JomBaca: Assassin’s Creed Bakal Dibikin Menjadi Siri Anime Oleh Penerbit Anime Castlevania


PUMA dan SEGA Umumkan Sneakers Sonic dan Dr. Eggman – Stylo Jugak!

Katanya running shoes – kot boleh lari laju macam Sonic the Hedgehog!

PUMA dan SEGA telah bersama menghasilkan siri sneakers Sonic the Hedgehog yang akan mula dijual 5 Jun ini!

Sneakers Puma x Sega RS-0 Sonic (biru) dan Dr. Eggman (merah) ini akan mula dijual di puma.com, kedai PUMA dan kedai-kedai sneakers terpilih. Tiada harga diumumkan setakat ini.


Saksikan Pelbagai Teknik Untuk Membunuh Musuh Dalam Trailer Terbaru Sniper: Ghost Warrior 3

Saksikan semua ini dalam video trailer terbaru Sniper Ghost Warrior 3.

Video trailer terbaru ini memaparkan aksi-aksi yang boleh dilakukan oleh pemain seperti menggunakan peluru armor-piercing, melakukan kemusnahan menggunakan tong letupan, melanggar musuh menggunakan kenderaan dan macam-macam lagi.
Dalam keluaran terbaru Sniper: Ghost Warrior ini, pemain akan banyak beraksi dalam dunia open-world yang mempunyai kitaran siang dan malam serta cuaca dinamik. Kesemua ini akan memberikan kesan terhadap pilihan dan taktik yang digunakan oleh pemain.
Sniper: Ghost Warrior 3 akan diterbitkan pada 25 April ini untuk PC, PS4 dan Xbox One.


Battlefield 5: Tarikh & DLC Dah Leaked?! Betul Ke Bohong?

Kali ini, terlalu banyak info mengenai Battlefield 5 sudah tertiris. Persoalannya, sahih atau hanya rekaan para peminat?
Dalam satu post Reddit yang dikeluarkan oleh HolyMoly45, ia telah menampilkan 3 gambar yang memberikan banyak maklumat mengenai Battlefield 5. Dalam gambar-gambar tersebut, ia lengkap dengan maklumat seperti logo, tarikh akan diperkenalkan, tarikh pelancaran DLC, nama DLC dan banyak lagi!
Gambar pertama menunjukkan berkemungkinan poster untuk DLC pertama yang diberi nama Eastern Front. Info lengkap mengenai DLC ini turut disertakan dalam gamber ketiga.

Gambar kedua pula menunjukkan satu lagi poster. Ia telah memperlihatkan tarikh rasmi Battlefield 5 akan mula diperkenalkan kepada umum, iaitu pada 12 Jun – pastinya pada E3 tahun ini.

Gambar ketiga pula telah mendedahkan TERLALU banyak info mengenai segala DLC yang bakal dikeluarkan kelak. Lengkap dengan nama kesemua DLC, tarikh pelancaran, setiap map untuk setiap DLC serta setiap game mode baharu untuk setiap DLC.
Apa yang berjaya menarik mata kami pastinya adalah DLC Fallen Dragon. Satu DLC yang mengembalikan semula 4 map paling popular dari Battlefield 4, iaitu Siege of Shanghai, Operation Locker, Golmud Railway dan Zavod 311. Ia adalah model DLC yang sama seperti Second Assault di Battlefield 4, yang mana membawa semula 4 map paling popular dari Battlefield 3, iaitu Operation Metro, Operation Firestorm, Caspian Border dan Gulf of Oman.

Namun begitu, di sebalik “leaked” yang kelihatan seperti sahih jika dilihat dengan sekali imbas ini, ia sangat menimbulkan keraguan.
Ia telah menimbulkan kemarahan beberapa redditor yang lain sehingga timbul dua lagi post, ini dan ini, yang membincangkan serta menangkis maklumat yang telah didedahkan sebelum itu. Mereka mengatakan “leaked” tersebut hanyalah rekaan HolyMoly45.
Antara punca “leaked” ini menimbulkan kesangsian adalah redditor yang berkongsi “leaked” ini hanya baru mendaftar di Reddit beberapa jam yang lepas dan paling penting, gambar-gambar yang dimuatnaik ini tidak disertakan dengan sumber.
Lebih-lebih lagi, map-map remake dari Battlefield 4 itu diletakkan “2016” di belakangnya. Tidak mungkin DLC kononnya Fallen Dragon itu akan dikeluarkan pada tahun ini juga kerana tarikh pelancaran Battlefield 5 juga sudah menghampiri akhir tahun ini. Paling awal, mungkin DLC kedua itu akan dikeluarkan pada awal tahun hadapan, sekiranya ia adalah “leaked” yang benar.
Pada pendapat kami pula, sukar untuk memutuskan sama ada ia adalah “leaked” yang sahih atau pun tidak. Beberapa faktor menyebabkan sukar untuk mempercayai redditor tersebut, namun, model dan info DLC yang didedahkan, boleh dikatakan sangat bercirikan apa yang sering dibawakan DICE.

Sebelum ini, sumber sahih dan rasmi telah mengesahkan bahawa Battlefield seterusnya yang dibangunkan oleh DICE akan dikeluarkan pada akhir tahun ini.
Terdapat juga beberapa maklumat yang tertiris mengatakan ia bakal berlatarbelakangkan Perang Dunia Pertama.
Jadi, macam mana dengan pendapat anda? Adakah “leaked” ini boleh dipercayai? Sekiranya ianya benar, adakah info-info yang telah didedahkan ini membuat anda teruja atau sebaliknya?
Kongsikan pendapat anda dengan kami di ruangan komen di bawah. Buat macam rumah sendiri.
JomBaca: Battlefield 4: DICE Umumkan Tiada Lagi Content Baru Akan Datang!


Mengapa Rekaan Karakter Burung Matahari Dalam Marvel Future Fight Adalah Buruk & Tidak Praktikal

Beberapa hari lalu, kita semestinya telah tersenyum apabila Marvel telah mengumumkan adiwira pertama dari Malaysia.
Marvel telah memperkenalkan Sun Bird (Burung Matahari), satu karakter yang bakal tiba secara eksklusif dalam game mobile bergenre RPG, Marvel Future Fight. Selain Sun Bird, ada tiga lagi adiwira baru turut diumumkan, yang semuanya berasal dari Asia — Blue Dragon (Vietnam), War Tiger (Thailand) dan Shadow Shell (Taiwan).
Keempat-empat adiwira baru ini, digabungkan menjadi sebuah pasukan yang digelar ‘Warriors of the Sky’.
Dalam blogpost rasmi yang dikeluarkan, Sun Bird disifatkan sebagai seorang lanun Malaysia yang hidup kembali dari zaman 1600-an. Beliau akan bertindak sebagai seorang yang menyokong penyembuhan kepada Warriors of the Sky, dan mempunyai dua bilah keris.

Pastinya ia sesuatu yang membanggakan apabila jenama sebesar Marvel mengangkat sebuah karakter tempatan dan disulamkan dengan budaya dan legenda Malaysia. Namun, ada beberapa perincian yang sedikit menyakitkan mata apabila kita perhatikan secara teliti terhadap rekaan karakter Sun Bird ini.
Kritikan terhadap rekaan karakter Sun Bird ini datang dari bukan calang-calang individu. Ia disuarakan oleh Aadi Salman, anak Malaysia yang bekerja di Ubisoft sebagai artis konsep (concept artis) yang cukup berpengalaman. Antara projek mega Ubisoft yang pernah mendapat sentuhan beliau ialah siri Far Cry dan Watch Dogs.
JomBaca: Alkisah Aadi Salman – Concept Artist Far Cry 4 & Watch Dogs 2 Di Ubisoft Montreal
Dalam satu post di Facebook, Aadi menggariskan beberapa pandangannya terhadap rekaan karakter Sun Bird yang boleh kita simpulkan sebagai tidak kemas dan tidak praktikal.
Ini adalah apa yang beliau suarakan:

Pertama sekali, tiada orang Malaysia yang hendak berpenampilan seperti karakter ini, melainkan dia bangga nak jadi poyo [merujuk kepada pemakaian bersut].
Pro tip: kamu boleh memiliki dua atau lebih keris, tapi kamu hanya akan menggunakan satu keris pada satu-satu masa. Menggunakan dua keris pada satu masa adalah seperti bermain gitar pada satu-satu sama (kamu dapat lakukannya, tapi untuk apa?).
Ya, saya tahu, menghunus dua bilah pedang nampak cool. Tapi menghunus dua keris adalah perbuatan yang sangat poyo.
Dia sepatutnya jadi seorang lanun?
Burung Matahari adalah nama yang kurang cool. Cuba lain: Bro Matahari (Sun Bro dah ada orang claim) [Merujuk terma Sun Bro yang digunakan dalam siri Dark Souls].
Saya tak faham macam mana dia pegang keris dengan tangan kiri? Ia seperti Mas Idayu memegang mikrofon.
Rekaan keris itu akan nampak cool untuk mainan yang dijual di Pasar Malam pada tahun 90-an. Kecuali tiada siapa akan mengesahkan rekaan itu. Sampai sekarang.
Dua sarung keris [di pinggang] kelihatan terlalu kecil untuk dua bilah keris itu? Perspektif yang dipaksa? Kamu putuskan.
Saya fikir ini adalah satu-satunya perkara yang mana orang Malaysia tak kisah kalau negara lain nak ‘claim’ yang karakter ini mereka yang punya.

Jadi, macam mana? Korang setuju dengan pandangan Aadi ini? Atau korang ada pandangan tersendiri? Lontarkan di ruangan komen!
Marvel Future Fight boleh dimainkan di iOS dan Android secara percuma.


E3 2016: General RAAM Dari Gears of War Akan Datang Ke Killer Instinct!

Microsoft telah mengumumkan – korang boleh mainkan General RAAM, tentera Locust di dalam Gears of War secara percuma minggu ini!

Microsoft juga telah mengumumkan program Xbox Play Anywhere, yang akan membolehkan korang bermain game-game terpilih merentasi platform Xbox One dan Windows 10!

Killer Instinct: Season 3 akan berada di dalam game pilihan Xbox Play Anywhere.


Saksikan 7 Minit Gameplay FIFA 18 Di Nintendo Switch, Sememangnya Satu Versi Mudah Alih Yang Sangat Baik

FIFA 18 pada tahun ini akan mengembangkan lagi pelancarannya dengan sebuah lagi platform, iaitu Nintendo Switch.

Walau bagaimanapun, seperti yang kita semua sudah tahu, versi FIFA 18 yang akan dikeluarkan di Switch mempunyai beberapa perbezaan dan kekurangan apabila dibandingkan dengan versi yang akan dilancarkan di platform-platform lain. Sebagai sebuah versi mudah alih, pastinya terdapat beberapa mode dan kekurangan dari segi visual yang tidak mampu untuk ditampilkan. Korang boleh baca di sini untuk mengetahui semua mode yan ada dalam FIFA 18 di Switch.
EA Sports telah menyatakan sebelum ini bahawa ia merupakan game mudah alih yang paling mendalam pernah diperkenalkan oleh FIFA. Dan melalui video yang dimuatnaik oleh Nintendo World Report TV, nampaknya kata-kata EA Sports ini adalah benar.
Video yang korang boleh tonton di bawah dirakam melalui kamera (off-screen), jadi kita tidak dapat lihat ia dalam kualiti terbaik. Namun, kita dapat lihat dengan jelas bahawa ia sebuah versi yang boleh dikatakan agak hampir dengan visual yang sering ditampilkan dalam versi di platform PC, PlayStation dan Xbox.

FIFA 18 boleh dimainkan di Switch melalui semua cara yang ada untuk konsol/handheld itu. Secara handheld, dual Joy-Con, single Joy-Con atau Pro Controller – semuanya boleh. Apabila dimainkan di TV (docked), resolusi akan dipaparkan pada 1080p, dan apabila bertukar kepada handheld mode, resolusi 720p akan dipaparkan.

FIFA 18 akan dilancarkan di PC, PS4, Xbox One, PS3, Xbox 360 dan Switch pada 29 September 2017.
JomBaca: Diego Maradona, Satu-Satunya Legenda Yang Boleh Berada Dalam 2 Video Trailer FIFA Dan PES Dalam Satu Hari


Microsoft Membuka Xbox Academy Yang Pertama Di Sydney, Australia!

Kedai Microsoft di Sydney, Australia telah melancarkan Xbox Academy yang pertama di dunia!

Menurut eventmagazine, Xbox Academy ini akan menawarkan kepada pengunjung peluang untuk belajar tentang bagaimana untuk membangunkan sebuah permainan video blockbuster mereka sendiri. Serta memberi peluang kepada pelajar dan peminat permainan video untuk mengambil bahagian dalam pelbagai bengkel interaktif yang diajar oleh guru-guru dari Academy of Interactive Entertainment. Bengkel tersebut akan meliputi semua asas-asas mereka bentuk, membangunkan dan pengaturcaraan permainan.
Kelas pertama di akademi tersebut akan diadakan pada 10 April di kedai Microsoft, ruang yang berkeluasan 6,000 kaki persegi yang terletak di Westfield Sydney.
Kumar Manix, pengasas dan pengarah kreatif di The Spaceship berkata. “Kami teruja untuk melancarkan Xbox Academy di Sydney dan membawa tenaga dan semangat Xbox kepada pengalaman retail yang menakjubkan yang mana adalah utama bagi Microsoft Store.
JomBaca: Lanjutkan Pengajian Universiti Di Australia Dan Bangunkan Game Untuk Platform PlayStation!


League of Legends: Kadar Kemenangan Champion Ivern Hampir Mencapai 57%!

Artikel ini ditulis oleh seorang sahabat kami, Waghih. Anda boleh baca artikel asal yang ditulis oleh beliau di lamannya yang menumpukan kepada berita League of Legends, Liga Lagenda.

Pengenalan
Permainan Ranked dalam game League of Legends memerlukan perancangan yang rapi sebelum memulakan perjalanan menaiki carta yang teratas untuk menjadi pemain terbaik. Ada yang memilih untuk menggunakan cara ‘1 Trick Pony’ iaitu menggunakan Champion sama yang paling mereka mahir secara berulang kali walaupun tidak mengikut META terkini. Ada juga pemain membuat kajian mengikut analisa statistik untuk menentukan Champion mana sesuai untuk dipilih berdasarkan ‘trend’ terkini untuk memenangi sesuatu perlawanan secara berterusan.
Ini adalah contoh ‘1 trick pony’ dengan menggunakan Champion Rengar. Kebaikan strategi ni, korang boleh menaiki divisyen Ranked dengan lebih cepat namun memerlukan masa yang sangat lama untuk betul-betul mahir.
Champion sedia ada, kebiasaannya mempunyai kadar kemenangan tertinggi antara 54% hingga 56% mengikut 5 ‘role’ di LoL. Peratusan kemenangan juga dipengaruhi oleh jumlah game yang telah dianalisa, kadar ban, kadar pemilihan dan sebagainya. Namun ada Champion ‘mesra alam’ yang hampir memecahkan rekod ini iaitu Ivern yang merupakan sebuah Champion yang dimainkan dalam posisi ‘jungler’.
Kemenangan Hampir Mencecah 57% !!!
Daripada Patch 7.5 hinggalah 7.9, Ivern masih mengungguli carta teratas sebagai Champion ‘jungler’ yang paling banyak kemenangan untuk berbulan lamanya. Walaupun telah menerima ‘nerf’ yang begitu kuat pada awal tahun ini, kemenangan beliau masih lagi menghampiri 57% berdasarkan sumber daripada Champion.gg dan LoL Alytics. Kadar kemenangan Champion ini lebih banyak berbanding semua Champion yang ada dalam League of Legends !! Sebab utama Ivern begitu hebat bukanlah kerana beliau ni sekadar ‘tank jungler’ semata-mata, kerana masih banyak lagi Champion ‘tank jungler’ yang tidak begitu efisyen dalam melaksanakan tugas dalam ‘role’ ini.
Untuk mengelakkan sebarang konflik dari segi fakta analisis sesebuah Champion, maka kami mengambil kira statistik ini daripada dua sumber berbeza iaitu daripada Champion.gg dan juga LolAlytics. Ini ialah Champion ‘Jungle’ untuk ‘Top 3’ berdasarkan 1000 game ke atas pada Divisyen Platinum dan seterusnya.
Sumber utama kekuatan Ivern datang daripada kepantasan beliau dalam melawan ‘monsters’ yang ada dalam hutan. Terima kasih kepada Passive Ivern, beliau tidak perlu berlawan dengan ‘monsters’ di hutan untuk tujuan ‘farming’. Dia hanya menangkap mereka dengan aman, dengan menekan satu butang pada tetikus. Untuk mengatakan Ivern lebih cepat ‘farming’ yang menjadikan beliau begitu ‘broken’, bukanlah faktor utama kerana secara umum, banyak Champion yang mempunyai ‘damage’ lebih tinggi mampu berbuat demikian jua.
5 Patches sahaja untuk ‘nerf’ kan si Ivern ni, tapi kadar kemenangan beliau masih tidak turun bawah aras daripada 56%. Dari segi konsistensi sejauh mana sesuatu perlawanan LoL akan berlangsung, Champion Ivern memberikan prestasi yang lebih baik berbanding dengan Champion ‘Jungle’ yang lain.
Kombinasi Ivern sebagai ‘tank’ dan senang untuk ‘farming’ di dalam hutan menyebabkan beliau begitu kuat. ‘Tank’ memainkan peranan yang penting jika perlawanan dilanjutkan kepada pertengahan dan lewat game berbanding ‘junglers’ yang mempunyai ‘damage’ tinggi seperti Elise dan Lee Sin, namun kelemahan yang paling ketara ialah mereka agak perlahan dalam ‘farming’ di dalam hutan dan susah untuk menjadi lebih ‘fat’. Tidak seperti Ivern yang merupakan ‘tank’ boleh ‘farming’ cepat dan mampu bersaing rapat dengan Champion lain pada permulaan game.
Graf di atas menunjukkan prestasi kemenangan Ivern dalam tempoh 1 minggu. Sumber diambil daripada laman web LolAlytics.
Dia juga begitu efektik dalam menceroboh masuk ke dalam hutan musuh untuk mencuri ‘farming’. Menakutkan ??? Sudah semestinya. Oleh itu, pihak Riot sedang merancang ‘nerf’ secara berperingkat kepada Champion ‘mesra alam’ ini. ‘Nerf’ kali ini memfokuskan kepada kekuatan utama Ivern iaitu kepantasan dalam ‘farming’ di hutan. Perubahan ini akan dilaksanakan dalam Patch 7.10 dalam beberapa minggu yang akan datang, tetapi kali terakhir Ivern kena ‘nerf’, kadar kemenangan beliau sebaliknya semakin meningkat walaupun ‘nerf’ tersebut dilaksanakan secara habis-habisan. Kami menjangkakan ‘nerf’ ini akan memberikan kesan yang besar terhadap statistik Champion Ivern.
Champion ‘mesra alam’ yang lengkap dengan pelbagai kemahiran untuk membantu rakan sepasukan dalam memenangi sesuatu perlawanan. Malangnya Ivern merupakan Champion kedua yang selalu kena ‘ban’ selepas Champion Sejuani. Oleh itu kadar pemilihan Champion ini sangat rendah.
Video di bawah ini menunjukkan bagaimana Champion Ivern ‘invade’ hutan pihak musuh:
https://youtu.be/osN3apokzsk
Kesimpulan
Proses ‘buff’ atau ‘nerf’ merupakan suatu proses yang kompleks kerana setiap Champion LoL mempunyai statistik yang berbeza serta mempunyai kriteria yang tersendiri. Ada baik dan ada buruk kesan dari proses ini, supaya sesuatu Champion itu dapat distabilkan dan tiada pengulangan Champion yang sama bagi setiap ‘match-making’. Kesan teruk ‘nerf’ boleh dilihat pada Champion Azir yang dulunya begitu popular, sekarang semakin jarang dilihat di ‘mid lane’. Ditambah pula dengan ‘bug’ terbaru, Champion ini hampir menjadi tidak relevan dan mengecewakan sesetengah pemain. Kita mengharapkan agar Ivern tidak mengalami nasib yang sama seperti Azir.

SEMENTARA ITU….
Azir lagi keliru dengan personaliti beliau sama ada mahu menjadi seorang Maharaja Shurima ataupun kembali ke alam semulajadi dengan menjadi seekor burung yang ‘jinak’.


pugu_afc Cipta Kejutan Di FIFA 16 MHX Cup! Bawa Pulang RM1,200 Sebagai Juara!

Hujung minggu sudah, JomGaming sempat melawat Malaysia Hobby Expo 2016 (MHX 2016) dan menyaksikan FIFA 16 MHX Cup anjuran GamesBond!

Malaysia Hobby Expo 2016 yang diadakan di Malaysia Agro Exposition Park Serdang tempoh hari telah menarik minat bukan sahaja daripada para hobbyist, pengeluar, penjual dan pengedar perkakasan hobi. Acara ini turut menarik minat penggemar video game FIFA 16 ke FIFA 16 MHX Cup yang dianjurkan oleh GamesBond – penganjur acara-acara tournament eSports yang sudah cukup terkenal di Malaysia.

Dengan tawaran hadiah sebanyak RM1,200, RM500 dan RM250 bagi juara, naib juara dan tempat ketiga masing-masing – seramai 176 peserta telah beramai-ramai turun sepanjang tournament dua hari ini bagi memenangi wang ganjaran tersebut.
Pelbagai wakil dari clan-clan FIFA Malaysia turut sama memeriahkan suasana seperti clan FFC, Infinite, Kickers, MOB, MyFes, Prodigy, Syco, Team Infinite, WcKd, WTF dan ramai lagi!
Clan Kickers sedang lepak. Gossip apa tuu?
Walaupun dengan kehadiran nama-nama besar seperti TI_Amtuah (Juara AGES 2016) dan Kickers_Shige (Naib Juara AGES 2016), pertandingan ini melihat kejutan dari nama-nama baru dalam arena pertandingan FIFA negara! Sehinggakan, Grand final FIFA 16 MHX Cup menyaksikan dua nama baru yang bertanding merebut kejuaraan!
pugu_afc sedang fokus menentang jeremytang di final FIFA 16 MHX Cup.
kickers_ImegatZ dan Kickers_Shige pula bertanding bagi tempat ketiga.
Setelah dua hari berhempas-pulas, akhirnya para pemenang FIFA 16 MHX Cup diumumkan! Tahniah kepada pugu_afc, jeremytang, dan Kickers_Shige kerana memenangi tempat teratas di dalam pertandingan ini. Masing-masing akhirnya membawa pulang hadiah wang tunai yang dijanjikan. Pemenang tempat ke-4 hingga ke-8 turut pulang membawa cenderahati daripada pihak penganjur.
Sumber

Tahniah diucapkan kepada para pemenang semuanya. Kepada yang kurang bernasib baik, cuba lagi di masa hadapan. Ada BANYAK lagi tournament FIFA yang akan diadakan – seperti MGA FIFA17 Grand Slam yang akan berlangsung 22 – 23 Oktober ini di Tunku Abdul Rahman University College (TARUC), Kuala Lumpur. Jom cepat-cepat register.

Apa tunggu lagi? Jom masuk training room dan latihlah bakat gaming FIFA korang! Kita jumpa di tournament berikutnya pulak!


Ace Combat 7: Skies Unknown: Boleh Beli or Boleh Blah!?

Adakah korang berjiwa kental untuk menjadi juruterbang dalam Ace Combat 7? Jom kita baca review Ace Combat 7: Skies Unknown: Boleh Beli or Boleh Blah!

Ace Combat (AC) merupakan franchise yang bermula sejak 1995 di Playstation 1 (seawal 1993 jika korang ambilkira versi Arcade). Ace Combat merupakan arcade flight shooting game dan bukan jenis simulasi penerbangan (dan tak pernah acah-acah bajet mengaku game simulasi pon). Sehingga 2019, sebanyak 15 game telah dikeluarkan dan pada 18 Januari 2019, Ace Combat 7: Skies Unknown (AC7) telah dilancarkan pada PS4 dan Xbox One, dimana PC akan dilancarkan pada 1 Februari 2019 nanti.
Premis siri ini adalah memberikan pemain nikmat kegembiraan terbang dengan pesawat terkemuka & canggih sambil menghancurkan semua musuh pada skrin dengan bilangan peluru berpandu yang tak masuk akal.
 Kisah Konflik Disebalik Awan Kumulonimbus

Jalan cerita Ace Combat 7: Skies Unknown ini bermula pada tahun 2019 di dunia Strangereal dimana sedang berlaku konflik antara dua negara besar dunia iaitu Federation of Osea & Kingdom of Erusea sehingga mencetuskan peperangan yang dikenali sebagai The Lighthouse War. Pembinaan International Space Elevator hasil dari konflik Circum-Pacific War (Ace Combat 5: The Unsung War) pada 2010 menjadi titik tolak konflik kali ini dimana pihak Erusea menganggap bahawa negara Osea cuba mengeksploitasi mereka melalui Space Elevator.
Tema bagi siri AC kali ini agak menarik kerana mengetengahkan drone/UAV (Unmanned Aerial Vehicle) yang digunakan oleh Erusea bagi peperangan kali ini sejajar dengan trend terkini dalam industri pertahanan & ketenteraan di dunia sebenar. Penggunaan drone/UAV secara tidak langsung membantu pihak Erusea dalam mengurangkan kebergantungan kepada juruterbang dan boleh beroperasi pada jarak yang amat jauh.

“Stick With Trigger And You’ll Make It!“  – Full Band, OADF’s 444th Fighter Squadron.

Dalam AC7, kita diperkenalkan dengan watak utama bagi siri ini iaitu Trigger. Seorang juruterbang dari Osea dan memegang callsign Mage 2 pada permulaan permainan. Tarikan terhadap kisah Trigger kali ini adalah berkenaan perjalanan beliau selaku Juruterbang Osea, kepada Banduan Jenayah dan kembali bangkit menjadi Wira dengan nama jolokan “The Three Strikes” sepanjang 20 misi.
Selain daripada Trigger, terdapat watak sampingan lain seperti Avril, Puteri Rosa, juruterbang lagenda Mihaly dan rakan-rakan pasukan yang lain yang membantu dalam menghidupkan suasana. Interaksi antara watak-watak ini majoriti dilaksanakan melalui dialog radio semasa misi yang merupakan trademark Ace Combat dari dulu.
Teknik penceritaan bagi siri ini menampakkan gabungan dari Ace Combat 4 & 5 dimana cutscene digunakan untuk lebih menunjukkan eksploitasi watak lain dilanda peperangan berbanding Trigger dan menggunakan teknik CG bagi watak-watak. Kelemahan apabila menggunakan teknik dari AC4 ini adalah pemain akan mendapati sukar mengaitkan diri dengan watak utama dan ini selalunya akan menyebabkan pemain tidak dapat menghayati watak Trigger dengan lebih berkesan.
Banduan Paling Teruk = Three Strikes. (Ni Bukan Brand Adidas Tau!)

Bagi pemain veteran siri Ace Combat yang lepas, terdapat beberapa ketika dan rujukan yang mungkin akan mengukir senyuman buat terkenang memori silam bermain siri yang lepas. Baik dari cutscene, sehinggalah ke lokasi misi terutamanya ending bagi siri kali ini.
Bagi pemain yang baharu (digelar ‘nugget’), tahap kesukaran siri kali ini sebenarnya agak tinggi dan memerlukan kesabaran dan latihan untuk menguasai kawalan jet yang diberikan pilihan samada kawalan default atau expert. Bagi menikmati pengalaman sepenuhnya, kawalan expert adalah digalakkan kerana ianya memberi lebih banyak kebebasan untuk melaksanakan skill-skill advance di udara seperti Split S, Pugachev’s Cobra dan Kulbit.
Sesetengah misi memang tahap merepek susah seperti cari lori di dalam ribut pasir dan dogfight semasa ribut petir. Jadi bersedia la untuk rage.
Namun begitu, rekaan kempen bagi AC7 mempunyai elemen puzzle yang perlu difikirkan oleh pemain bagi menyelesaikan sesuatu keadaan dan ini akan menyebabkan pemain bereksperimen berulang kali sehingga berjaya dan memberikan kepuasan dalam menyelesaikan puzzle tersebut.
Ini juga secara tidak langsung menjadikan sesi “Briefing” perkara yang penting bagi pemain untuk memberi perhatian kerana tips dan jenis musuh yang menjadi sasaran utama akan dimaklumkan melalui sesi ini. Kalau tak beri perhatian, siap sedia la ulang misi banyak kali. Siri kali ini juga tidak meletakkan fungsi arahan kepada Wingman seperti di Ace Combat Zero, maka semua taktik dan musuh memang pemain kena hadapi sendiri.
Bukan Ace Combat Kalau Tak Kena Bawak Jet Dalam Terowong

Seperti pada siri yang lepas, AC7 juga mempamerkan super weapon yang mengubah corak peperangan. Cuma kali ini ianya merupakan Kepintaran Buatan (A.I) dan bukan pesawat semata-mata. Super weapon pertama merupakan UAV Aircraft Carrier bernama Arsenal Bird dan yang kedua merupakan drone ADFX-11.
Terdapat 28 buah jet pejuang yang dapat dilihat dalam “Aircraft Tree” boleh dibeli menggunakan MRP yang boleh diperolehi melalui kempen & multiplayer. Kesemua jet ini boleh dilengkapi dengan perkakasan yang memberikan kelebihan seperti lebih laju, menambah kekuatan peluru, mesingan automatik dan kesemua peralatan ini ada limitasi slot & kos pemasangan bagi memastikan keseimbangan.
Juruterbang yang bijak akan menggunakan peralatan yang bersesuaian dengan objektif misi tersebut. Aircraft Tree bagi kempen & multiplayer dikongsi bersama dan ini sekaligus tidak membebankan pemain utk mengumpul kembali jet yang telah diperolehi melalui kedua-dua mode. Cuma disini terdapat beberapa komponen yang dikhaskan untuk kempen & ada yang untuk multiplayer sahaja.
Dentuman Guruh dan Sambaran Kilat

Visual bagi AC7 merupakan lonjakan yang besar berbanding dengan Ace Combat : Infinity dimana setiap model jet pejuang direka dengan teliti sehingga pantulan cahaya matahari juga jelas kelihatan pada cermin cockpit.
Perbezaan ketara bagi siri kali ini adalah penggunaan teknologi trueSKY dimana setiap awan dihasilkan mempunyai jisim yang boleh dilihat (partikel air di cermin) dan dirasai (gegaran) semasa jet menembusi gumpalan awan. Selain sebagai kesan visual, awan juga memain peranan yang besar yang boleh digunakan untuk mengagalkan navigasi peluru berpandu musuh dan ini amat berguna semasa mode multiplayer.
Walaupun resolusi dan tekstur yang tinggi digunakan bagi siri ini, namun tekstur daratan agak kelihatan hambar seperti siri yang lepas. Beberapa logo dan emblem pada jet juga ada menampakan tekstur rendah namun ianya bukan sesuatu yang mudah dikesan kecuali dilihat secara teliti. Sesekali terdapat masalah dalam melihat kepada HUD apabila jet dihalakan kepada sumber cahaya yang terang seperti matahari dan menjejaskan penglihatan untuk mencari sasaran.
Guruh dan deruan enjin jet yang berbeza-beza mengikut pengeluar dapat didengari dengan sangat jelas bagi meningkatkan tahap realisitik dan ketulenan pengalaman menggunakan jet sebenar. Selain daripada itu bunyi efek yang sinonim dengan siri Ace Combat juga ditambahbaik seperti perbualan radio.
Namun begitu, ada beberapa ketika efek bunyi seperti amaran peluru yang berterusan akan menganggu pemain dari mendengar perbualan radio yang selalunya akan memberikan objektif seterusnya. Musik latar belakang bagi AC7 amat memuaskan terutamanya pada misi-misi yang terakhir dan dilihat mempunyai persamaan dengan rentak dan tema music dari Ace Combat 4.
Bonus Feature
Terdapat mode multiplayer yang disertakan sekali namun hanya terdapat 2 jenis sahaja mod iaitu Team Deathmatch (2-4 vs per team) dan Battle Royale (sebenarnya Free-For-All je pon). Semua jet yang diperolehi semasa kempen boleh digunakan dalam multiplayer namun terdapat cabang khas untuk peralatan yang boleh digunakan untuk multiplayer sahaja.

Tiada mode co-op seperti dalam AC: Infinity atau Assault Horizon. Pemain boleh samada mencari lobi sedia ada atau menghasilkan sendiri lobi permainan dan set peraturan mengikut citarasa sendiri. Tiada fungsi matchmaking disertakan namun mencari lobi tidaklah sukar sangat dan masa menunggu di dalam lobi selalunya kurang dari 2 minit.
Dapat diperhatikan bahawa walaupun menggunakan wi-fi dan berkelajuan talian 1.5MB (aku try pakai wifi hotel), sesi multiplayer tidak menampakkan sebarang lag dan boleh dinikmati tanpa sebarang masalah besar. Tips untuk ‘nugget’, jangan masuk room yang tulis “Cost: Unlimited” kalau taknak jadi lauk dengan jet-jet Tier 1 macam F-22 & Su-57
VR Mode = Awesome Possum!
Bagi pemain platform PS4, terdapat mode khas iaitu mode VR yang mempunyai 3 misi dan hanya boleh dimainkan melalui PSVR. AC7 VR merupakan kes istimewa dimana fungsi VR diadaptasi dengan begitu bagus dan memberikan pengalaman yang unik seperti sortie dari Aircraft Carrier dan melihat B-52 terhempas semasa mendarat di depan mata.

HUD bagi misi VR hanya dibekalkan kelajuan & altitud dimana radar, informasi mengenai peluru perlu dilihat sendiri pada cockpit jet tersebut. Selain daripada 3 misi tersebut, pemain juga boleh memasuki Free Flight untuk mencuba mod VR tanpa perlu risau ditembak musuh ataupun mod Air Show dimana pemain akan berada di dek Aircraft Carrier sambil melihat pertunjukan udara ala LIMA.
Adalah disarankan jika bermain mode VR agar tidak melakukan sebarang perubahan pergerakan yang mendadak kerana ianya boleh memberi kesan motion sickness yang ketara. Tak pasal-pasal kang korang muntah kat PS4 lak.
Ace Combat 7 juga secara rasmi menyokong 2 flightstick yang boleh digunapakai iaitu Thrustmaster Hotas 4 dan Hori Hotas. Kedua-duanya mempunya kelebihan & kekurangan namun bagi yang mempunyai kekangan kewangan, disarankan untuk memilih Thrustmaster yang lebih murah. Flightstick ini boleh digunakan untuk kempen, multiplayer dan juga VR namun adalah dinasihatkan supaya memastikan pemasangan flightstick dalam keadaaan sangat utuh agar ianya sentiasa tetap di posisi yang dikehendaki bagi mengelakkan perkakasan tercabut dan bergerak semasa pertemputan sengit yang akan mengganggu konsentrasi dan mood.

Proses familiarisasi mungkin akan mengambil sedikit masa terutamanya berkaitan button mapping kerana tiada fungsi remapped disediakan. Bagi yang ingin menggunakan bersama-sama PSVR, pastikan anda sudah selesa dan menghafal kedudukan butang kerana visibility terhadap flightstick dan tangan akan hilang semasa memakai PSVR. Dan jangan teruja sangat dengan flightstick sampai pulas tak ingat dunia masa guna VR…ada yang muntah hijau kang.
Keputusan – BOLEH BELI or BOLEH BLAH!?
Secara ringkasnya, Ace Combat 7: Skies Unknown berjaya menawan kembali hati-hati penggemar siri ini dengan penambahbaikan dari segi audio, visual serta rentak permainan yang baharu yang bersesuaian samada anda adalah Veteran ataupun Nugget. Walaupun kisah konflik kali ini agak kurenggggg berbanding siri yang lepas, namun dengan mekanik permainan yang menarik dan mencabar ianya dapat menutup kekurangan yang terdapat pada jalan cerita.
Mode bonus seperti multiplayer & VR sememangya dihargai walaupun pengisian yang diberikan terlalu sedikit dan diharap Project Aces akan terus menyokong permainan ini dengan menghasilkan map serta mode baharu bagi multiplayer dan menambah bilangan misi VR yang menjadi buah mulut veteran Ace Combat seantero dunia.

Final Sortie:
Boleh Beli! bagi sesiapa yang nak enjoy terbang jet tanpa perlu buka & hafal mapped key macam game Flight Simulation.
Boleh Blah! bagi mereka yang tidak gemar bermain game yang memerlukan kawalan teknikal lincah.
+ Tema peperangan berteknologi moden berkait dunia sebenar. + Mengekalkan trademark character development AC melalui dialog radio. + Banyak rujukan kepada game-game AC lama. Nostalgia beb!
Cabaran mission yang boleh bikin amarah.
+ Elemen puzzle di dalam menyelesaikan beberapa mission. + 28 jet pejuang untuk diterbangkan.
+ Progression system Aircraft Tree bagi finetune jet pejuang.
+ Sistem cahaya dan cuaca yang mengagumkan.
+ Rekaan bunyian cuaca dan jet pejuang yang terperinci dan jitu.
+ Muzik yang memuaskan, hampir sama seperti Ace Combat 4.
+ Ada mode Multiplayer – Team Deathmatch & Battle Royale
+ Kebolehan bermain di dalam lobi dengan peraturan boleh dilaras.
+ Terdapat mode Virtual Reality untuk pengalaman penerbangan & peperangan lebih realistik.
+ Sokongan controller flightstick.
– Cutscene tertumpu kepada watak sampingan, kurang dekat dengan watak utama.
– Sistem kawalan yang kurang mesra-nugget (pemain baru). – Cabaran mission yang boleh bikin amarah.
– Tekstur aset game yang kurang terperinci.
– Tiada mode co-op. – Mode VR boleh menyebabkan motion sickness.


Beta Overwatch Meletup! Mencecah 9.7 Juta Pemain!

Adakah jumlah yang tinggi ini bakal memberi kesan positif pada jualan Overwatch kelak?
Blizzard telah mengumumkan laporan ini dan nampaknya ia menewaskan jumlah beta bagi The Division (6.4 juta) dan juga Star Wars Battlefront (9.5 juta). Disamping jumlah pemain, Blizzard turut menyatakan bahawa sebanyak 81 juta jam telah dimainkan sepanjang beta ini. Dari masa ini, sebanyak 37 juta pusingan perlawanan telah berlangsung.
Angka-angka dari laporan ini sememangnya menarik. Nampaknya memang gamers telah lama kempunan ingin mencuba Overwatch.
Adakah jualan akan mendapat sambutan seperti beta? Mungkin ya dan mungkin tidak. Overwatch adalah sebuah game yang akan hanya mempunyai multiplayer sahaja dan tidak mempunyai sebarang kempen single player.
Overwatch dijadualkan akan menemui peminat pada 24 Mei ini di PC, PlayStation 4 dan Xbox One.